text:
Nkore iki ko numva nigunze?
Icyo wakora
1. Ibande ku byiza byawe (2 Abakorinto 11:
2. Gerageza kwita ku bandi ubikuye ku mutima. Tangira wita ku bantu bake. Umusore witwa Jorge, yaravuze ati “
kubaza abandi uko bamerewe cyangwa kubabaza iby’akazi kabo, bishobora gutuma urushaho kubamenya.”
Inama: Ntukibande ku bantu mungana. Bumwe mu bucuti bukomeye cyane buvugwa muri Bibiliya bwari ubw’abantu barutanwaga cyane, urugero nka Rusi na Nawomi, Dawidi na Yonatani, Timoteyo na Pawulo (Rusi 1:
3. Jya ‘
wishyira mu mwanya w’abandi’ (1 Petero 3:
Inama: Jya uvugisha abandi nk’uko nawe wifuza ko bakuvugisha. Kujya n’abandi impaka bitari ngombwa, kubaserereza, kubatuka cyangwa guhora ubumvisha ko ibyo bavuga atari byo, nta kindi bimara uretse gutuma mukomeza gutandukana. Abandi bazarushaho kugukunda ari uko ugiye ubabwira ‘
amagambo arangwa n’ineza.’


c: text/html

text:
Ubushakashatsi bwerekanye akamaro k’imibonano mpuzabitsina ku bakuze
Uko umuntu agenda asaza, usanga hari ibintu byinshi bihinduka ku mubiri we ndetse no mu mitekererere ye. Ese mu gihe wahuye n’uburwayi bwo kutagira ubushake mu mibonano mpuzabitsina ni gute wakwivura ugakira
Ubushakashatsi bwerekanye akamaro k’imibonano mpuzabitsina ku bakuze
Abenshi usanga bagira ikibazo cyo kwibagirwa ,uko yibukaga mbere akiri muto yakura bigahinduka n’ibyo mu maze kuvugana akabyibagirwa.
Mu gushaka igisubizo ku kibazo cyo kwibagirwa ku bantu bakuze, abashakashatsi bo muri Kaminuza ya Manchester mu Bwongereza basanze gukora imibonano mpuzabitsina kw’abantu bakuze biha ubwonko bwabo ubushobozi bubarinda kwibagirwa.
Ikinyamakuru elcrema cyanditse ko ubwo bushakashatsi bwakorewe ku bantu 1700 bafite hagati y’imyaka 58 na 98 maze ibyavuyemo bikagaragaza ko muri bo abagikora imibonano mpuzabistina ubwonko bwabo budapfa kwibagirwa kurenza abatayikora.
Ni byiza ko niba ufite umugabo cyangwa umugore wajya ukunda gukora imibonano mpuzabitsina ikakurinda kwibagirwa.
Ingaruka zo kudakora imibonano mpuzabitsina
Kudakora imibonano mpuzabitsina ku bashakanye bitera umunabi mu rugo ku bashakanye, guhorana umushiha n’intonganya, kwibagirwa cyane , kugira stress idashira, kuribwa umutwe ndetse no kubura urubyaro.
Ku bagore hiyongeraho cancer yo mu myanya myibarukiro ndetse n’ibibyimba byo mu nda.
Ni iki gishobora gutuma umuntu atagira ubushake bw’imibonano mpuzabitsina
Guhozwa ku nkeke n’uwo mwashakanye ndetse n’ibibazo bya stress n’ihungabana ni bimwe mu byatuma umuntu agira ubushake buke mu mibonano mpuzabitsina.
Nanone kandi hari uburwayi bushobora gutuma umuntu atagira ubushake mu mibonano mpuzabitsina. Diyabeti ni imwe mu ndwara zishobora gutera ubushake buke mu mibonano mpuzabitsina.
Uretse iyi nanone indwara y’umubyibuho ukabije n’umuvuduko w’amaraso bishobora gutera ubushake buke mu mibonano mpuzabitsina ndetse no kuba umuntu yarikinishije cyane.
Ni gute wakwivura uburwayi bwo kutagira ubushake mu mibonano mpuzabitsina
Kugeza magingo aya ubuvuzi bwa kizungu buzwi nka medecine moderne ntibarabasha kuvura uburwayi bwa diyabeti, umuvuduko w’amaraso, kutagira ubushake mu mibonano mpuzabitsina ndetse na stress.
Ubuvuzi bw’abashinwa nibwo bwonyine bubasha kuvura ubu burwayi bugakira burundu.
Imirasire.com
Ibitekerezo
Es Konkaris Umugorewange Ntamp Ntashyukw Nzabigenzent Kanda hano umusubize
Mfte ikibazo. Mbere nakoraga rapport Sexual nza kubireka. Ariko byanyangije intekerezo kuburyo numva nabikora wenda rimwe gusa nkarebako ubushake bwagabanuka kuko bwambanye bwinshi kubera kutabiheruka, maze nkimyaka 2 ntabikora.ese haricyo byatwara nkomeje kwihangana? Cg byanyanguza ubuzima ntabikoze ? . Murakoze Kanda hano umusubize
Mfte ikibazo. Mbere nakoraga rapport Sexual nza kubireka. Ariko byanyangije intekerezo kuburyo numva nabikora wenda rimwe gusa nkarebako ubushake bwagabanuka kuko bwambanye bwinshi kubera kutabiheruka, maze nkimyaka 2 ntabikora.ese haricyo byatwara nkomeje kwihangana? Cg byanyanguza ubuzima ntabikoze ? . Murakoze Kanda hano umusubize

robotstxt: allowed

filter: keep


text:
Ese ureba ibirenze ibigaragarira amaso?
UMUHAMYA WA YEHOVA wo muri Kanada witwa Don yihatira kubwiriza abantu baba mu muhanda. Don yagize icyo avuga kuri umwe muri abo bantu ati “umugabo wabaga mu muhanda witwa Peter yari afite umwanda ukabije. Yasaga nabi, kandi ntiyifuzaga ko abantu bamwegera. Abantu bageragezaga kumugirira neza akabyanga.” Icyakora, Don yamaze imyaka isaga 14 agerageza kumugirira neza.
Umunsi umwe Peter yabajije Don ati “uranshakaho iki? Wampaye amahoro ko n’abandi bampaye amahoro. Ugamije iki?” Don yakoresheje imirongo itatu yo muri Bibiliya abigiranye amakenga kugira ngo amugere ku mutima. Yarabanje abaza Peter niba yari azi ko Imana igira izina, amusaba kuryisomera muri Zaburi ya 83:18. Nanone yamusabye gusoma mu Baroma 10:13, 14, kugira ngo amwereke impamvu yakomezaga kumwitaho. Hagira hati “umuntu wese wambaza izina rya Yehova azakizwa.” Hanyuma Don yasomye muri Matayo 9:36, arangije asaba Peter kongera kuhisomera. Uwo murongo ugira uti “[Yesu] abonye imbaga y’abantu yumva abagiriye impuhwe, kuko bari bameze nk’intama zitagira umwungeri, zashishimuwe kandi zitatanye.” Peter yabajije Don amarira amubunga mu maso ati “none se nanjye ndi muri izo ntama?”
Peter yatangiye guhinduka. Yarakarabye, yogosha ubwanwa, kandi yambara imyenda myiza Don yamuhaye. Peter yakomeje gusa neza.
Peter yari afite agakaye yandikamo. Ibyo yari yaranditsemo mbere byari bibabaje, ariko ibyo yanditsemo amaze kuganira na Don byari bishimishije. Hari aho yanditse ati “uyu munsi namenye izina ry’Imana. Ubu iyo nsenga, nsenga Yehova. Kumenya izina ry’Imana birashimishije cyane. Don yambwiye ko Yehova ashobora kuba incuti yanjye kandi ko yiteguye kunyumva igihe cyose n’icyo naba mubwira cyose.”
Amagambo ya nyuma Peter yayandikiye abo bavukanaga. Yaranditse ati
“Uyu munsi ndumva ntameze neza. Ndatekereza ko ari iza bukuru. Ariko nubwo uyu munsi waba ari wo munsi wanjye wa nyuma, nzi ko nzongera kubona incuti yanjye [Don] muri Paradizo. Niba uri gusoma ibi, ni ukubera ko ntakiriho. Ariko nubona umuntu utazi mu muhango wo kunshyingura, uzamuvugishe, kandi uzasome aka gatabo k’ubururu [yavugaga agatabo Ukuli Kuyobora ku Buzima bw’Iteka, yari amaranye imyaka]. * Kavuga ko nzongera kubona incuti yanjye muri Paradizo. Ibi ndabyizera n’umutima wanjye wose. Umuvandimwe wanyu ubakunda, Peter.”
Nyuma y’umuhango wo gushyingura Peter, mushiki we witwa Ummi yaravuze ati “mu myaka ibiri ishize, Peter yaje kunsura. Hari hashize imyaka myinshi atishima, ariko icyo gihe wabonaga yishimye. Yaranasetse!” Ummi yabwiye Don ati “nzasoma icyo gitabo, kubera ko ikintu cyakoze musaza wanjye ku mutima, kigomba kuba kidasanzwe.” Ummi yemeye kwigana n’Umuhamya igitabo Ni iki mu by’ukuri Bibiliya yigisha?
Natwe dushobora kureba ibirenze ibigaragarira amaso, tugakunda by’ukuri abantu b’ingeri zose kandi tukabihanganira (1 Tim 2:3, 4). Ibyo bishobora gutuma tugera ku bantu bameze nka Peter, bashobora kuba basa nabi ariko bafite umutima mwiza. Twiringiye ko Imana ‘ireba umutima’ izatuma ukuri gushora imizi mu mitima y’abakwiriye, kugakura.—1 Sam 16:7; Yoh 6:44.
^ par. 7 Kanditswe n’Abahamya ba Yehova ariko ubu ntikagicapwa.


text:
Ibitekerezo bifata isura muri OneNote
Imurira bikoroheye muri OneNote ibivuye muri Evernote maze uhuze inyandiko zawe ku bikoresho byose ku buntu. Reba uko bikorwa
Gushyiraho uburyo bwawe
Wandika ibitekerezo byiza kuri seriviyete n'inyandiko zifatisha? Gushyingura bisobanutse ni byo ukunda kurushaho? OneNote yakuzirikanye mu buryo bwose utunganya ibitekerezo byawe. Andika cyangwa ushushanye ku rupapuro ukoresheje imiterere y'ikaramu y'ubuntu. Shaka maze ukate ibyo ku rubuga bivemo ibitekerezo by'amashusho.
Korana n'umuntu wese
Ikipe yawe iri kuzana igitekerezo cy'ikinyejana. Umuryango wawe uri gutegura meni y'ihuriro rikomeye. Guma kuri paji imwe kandi wihuze aho waba uri hose.
Tekereza wandika
Itegure. Gena. Shushanya. Ikaramu cyangwa agatoki ni cyo gikoresho ukeneye cyonyine. Andikisha intoki maze uze kwandikisha imashini note wafashe. Garagaza ibifite akamaro maze utange ibitekerezo ukoresheje amabara cyangwa amashusho.
Kugeraho ahantu hose
Fata note. Biroroshye kuvana ibikubiyemo byawe ahantu hose, nubwo waba utari kuri Interineti. Tangirira kuri mudasobwa igendanwa yawe maze uvugurure inyandiko zo kuri telefoni yawe. OneNote ikorana n'igikoresho cyangwa mudasobwa ibonetse yose.
-
Windows
-
Apple
-
Android
-
Urubuga
Biberanye na Office
OneNote ni porogaramu igize porogaramu za Office usanzwe uzi. Tunganya inyandiko zawe ukoresheje ingingo uvanye muri imeyiri ya Outlook cyangwa ushyiremo imbonerahamwe ya Excel. Kora byinshi wifashishije porogaramu za Office ukunda zikorera hamwe.
Ihuze mu ishuri
Huza abanyeshuri mu buryo butuma bafashanya cyangwa uhe buri muntu ubufasha mu makayi bwite. Kandi nta zindi nyandiko zacapwa. Ushobora gutunganya amasomo no gutanga imikoro mu isomero ry'ibikubiyemo rusange.
Menya ikayi y'ishuri


text:
by http://urukundo.info
Usanga rwose bibaho ko umusore ashobora kubenguka umukobwa ariko agasanga afite undi musore bari inshuti kimwe n’uko n’umukobwa ashobora kwishimira umusore ariko agasanga afite undi. Abenshi rero ngo iyo bibagendekeye gutyo usanga bahita bacika intege, bakumvako ntacyo bakora ngo babone uwo umuttima wifuza, ariko urubuga rwa internet wikihow.com ruvugako hari inzira nyinshi umusore ashobora gukoresha akaba yakwigarurira umukobwa ufite indi nshuti mugihe yumva yamubengutse. Ubwo buryo rero ni ubu bukurikira:
- Iyiteho kandi umwereke ingeso nziza ariko unamwereke ko ntacyo ugamijeNgo iyo umukobwa abonye umusore ufite isuku , mbese wiyitaho kandi azi no kubana neza, akenshi yifuza kumugira nk’inshuti ari naho atangira kumugereranya n’inshuti ye ndetse bikaba ibye nawe byagenda bishira buhoro buhoro iyo ukomeje kumwiyegereza kuko atangira kubona ko umuruta.
-
- 2. Gerageza kumwiyegereza no kwigira inshuti ye ya hafi
Ngo iyo umwiyegereje ukamuba hafi ndetse kurusha inshuti ye,umuganiriza, umufasha mu tuntu tumwe na tumwe n’ibindi ni zimwe mu nzira zatuma umugeraho. Gusa ariko ngo ukirinda kumwereka ko ugamije kumusaba urukundo. ibi bigenda bituma atangira kukwiyumvamo cyane, aho atangira kumva yifuza ko mwajya mukorana utuntu twinshi , bityo akazashiduka yagukunze muburyo nawe atazi.
3. Imenyekanishe n’inshuti ze kandi uziyegereze, mubane ariko ushyiremo itandukanirizo hagati yawe na zo
Ibi ngo bishobora no gutuma izo nshuti ze zimwereka uburyo umukunda kandi ko abishatse yakunda wowe kuko umwitaho. Kuko ngo akenshi abakobwa bakunda abasore babitaho ariko bakanabakundira n’inshuti zabo.
4. Gerageza ku buryo abona ko uzi urukundo no gukunda
Abakobwa hafi ya bose bakunda abasore bafite urukundo kandi bazi no gukunda. Rwose ngo nubwo waba utari inshuti ye ariko ukamukorera akantu runaka kamugaragariza urukundo arishima, ndetse agafata n’umwanya munini wo gutekereza ku byo wamukoreye. Harimo nko kumushakira impano ku munsi w’isabukuru y’amavuko, kumuherekeza atashye n’ibindi bishobora kumwereka ko wita ku bintu kandi ko wamenya kwita ku wo ukunda. Ibyo ushobora kubikora udafite ibikabyo ndetse utanavuga byinshi, utuje.
5. Tunga numero ye ya telephone ndetse n’ubundi buryo bwose bw’itumanaho ushobora gukoresha kugira ngo umenye amakuru ye
Aha ngo ushobora gushaka uko wajya umuvugisha buri munsi ukamubaza amakuru, niba ameze neza, ko yariye n’ibindi bimwereka ko umwitayeho. Ariko ngo byose ubikore ntacyo witayeho, kuburyo rimwe narimwe abona bisanzwe ubundi akabona bidasanzwe. Aha ngo ni ho bigera agasanga umwitaho, umukorera byinshi kurusha inshuti ye isanzwe, rwose ugashiduka usanga wawundi atakinamwibuka kuko ibyo ukora bigenda bimumwibagiza niba ari umusore utita kubintu cyane.
Ibi rero ngo ni uburyo bushobora kwifashishwa gusa ariko uru rubuga ruvugako mbere yo kubyinjiramo ugomba kubanza ukireba hanyuma ukigereranya n’uwo musore wundi ushaka gukuramo, mugihe rero ngo usanze ntakintu umurusha haba mu buranga, mu kwiyitaho,mu mufuka, kwita ku bintu, kwita kuwo akunda no gukunda ngo rwose aha ntiwakirirwa ugerageza kuko byaba bigoranye ko uyu mukobwa yamureka akagukurikira. Kuko ngo akenshi abakobwa baca inyuma abasore b’inshuti zabo cyangwa se bakabacika bitewe n’uko ahanini babuze urukundo no kwitabwaho, rero ngo iyo ibyo byose bihari ntibyakoroha kubigarurira umukobwa ukoresheze uburyo ubwo aribwo bwose.


text:
ISOMO RYA MBERE
Umuhanuzi Ezekiyeli (Ezk 18, 21-28)
Uhoraho avuze atya: 21«Umugiranabi naramuka yanze ibyaha byose yakoze, akubahiriza amategeko yanjye, agakora ibitunganye kandi agakurikiza ubutabera, azabaho nta bwo azapfa. 22Ibicumuro bye ntibizibukwa ukundi; azabaho abikesheje ko yakurikije ubutabera. 23Mbese nakwishimira nte urupfu rw’umunyabyaha, uwo ni Nyagasani Uhoraho ubivuze, ahubwo nakwishimiye ko yahinduye imyifatire ye maze akabaho? 24Ariko se niba uwari intungane aretse ubutungane bwe, agakora icyaha akurikiza amahano yose umugiranabi akora, ubwo se murabona yazabaho? Ntibazibuka ukundi ko yakurikizaga ubutabera, ahubwo kubera ubuhemu bwe n’ibyaha yakoze, azapfa.
25Muravuga kandi muti “Imigenzereze ya Nyagasani ntitunganye.” Tega amatwi rero, muryango wa lsraheli: mbese koko imigenzereze yanjye yaba ari yo idatunganye? Cyangwa se imigenzereze yanyu ni yo idatunganye? 26Niba uwari intungane aramutse aretse ubutungane bwe agacumura maze agapfa, azaba azize ibyaha yakoze. 27Ariko niba umunyabyaha yanze ibyaha yakoraga, kugira ngo akore ibitunganye kandi akurikize ubutabera, aba arengeye ubugingo bwe. 28Niba yanze ibicumuro bye byose, nta bwo azapfa, ahubwo azabaho. »
ZABURI (Zab 130 (129),1-2,3-4, 5-6ab, 7bc-8)
Inyik/ Uhoraho, uramutse witaye ku byaha byacu,
Nyagasani, ni nde warokoka?
Uhoraho, ndagutakambira ngeze kure,
Uhoraho, umva ijwi ryanjye.
Utege amatwi ijwi ry’amaganya yanjye!
Uhoraho, uramutse witaye ku byaha byacu,
Nyagasani, ni nde warokoka?
Ariko rero usanganywe imbabazi,
kugira ngo baguhoranire icyubahiro.
Nizeye Uhoraho n’umutima wanjye wose,
nizeye ijambo rye.
Umutima wanjye urarikiye Uhoraho,
kurusha uko umuraririzi ategereza umuseke.
Kuko Uhoraho ahorana imbabazi,
akagira ubuntu butagira urugero.
Ni We uzakiza Israheli ibicumuro byayo byose.
IBANGONDIRIMBO RIBANZIRIZA IVANJILI (Ezk 33, 11)
Amagambo yawe Nyagasani,
aturuka kuri Roho kandi agatanga ubugingo.
Ntiwishimira urupfu rw’umugome,
ahubwo wishimira ko yahinduka akazibukira imyifatire ye
mibi, kugira ngo abone kubaho.
Amagambo yawe Nyagasani,
aturuka kuri Roho kandi agatanga ubugingo.
IVANJlLI
Matayo (Mt5,20-26)
Muri icyo gihe, abigishwa bari bateraniye iruhande rwa Yezu ku musozi, maze arababwira ati 20« Reka mbabwire: niba ubutungane bwanyu budasumba ubw’abigishamategeko n’Abafarizayi, nta bwo muzinjira mu Ngoma y’ijuru. 21Mwumvise ko abakurambere babwiwe ngo ‘Ntuzice’, kandi nihagira uwica, azabibarizwa mu rubanza. 22Jyewe mbabwiye ko umuntu wese urakariye uwo bava inda imwe, azabibarizwa mu rukiko; naho nabwira uwo bava inda imwe ati ‘Gicucu!’, azabibarizwa mu Nama Nkuru; namubwira ati ‘Uri umusazi!’, azishyurira mu nyenga y’umuriro.23Nuko rero nujyana ituro ryawe imbere y’urutambiro, ukahibukira ko uwo muva inda imwe mufitanye akantu, 24rekera ituro ryawe imbere y’urutambiro, ubanze ujye kwigorora n’uwo muva inda imwe ; hanyuma ugaruke ubone guhereza ituro ryawe. 25Jya ugira ubwira bwo kwiyunga n’uwo mwangana, igihe mukiri kumwe mu nzira kuglra ngo ataguteza umucamanza, umucamanza akagushyikiriza umupolisi, ubwo ukaba uroshywe mu buroko. 26Mbikubwize ukuri: nta bwo uzavamo utishyuye byose, kugeza ku giceri cya nyuma.»


text:
Nyiricyubahiro Mgr Serviliyani Nzakamwita ; Umushumba wa Diyosezi Gatolika ya Byumba,
Nyiricyubahiro Mgr Kizito Bahujimihigo ,
Nyakubahwa Mgr André Havugimana,
Nyakubahwa Mgr Didace Ruzindana,
Révérend Père Mario Falconi,
Bapadiri bagenzi banjye,
Bihayimana,
Babyeyi, Nshuti, Bavandimwe, Bakristu,
Abasaserdoti ba Diyosezi ya Byumba bibumbiye m’Urugaga bise « Fratres in Unum » (FIU) bongeye kubifuriza, Nyiricyubahiro Musenyeri Serviliyani NZAKAMWITA, isabukuru nziza y’imyaka 40 mumaze muhawe ubupadiri n’imyaka 15 mumaze mushinzwe kuyobora ubushyo bwa Nyagasani buri i Byumba.
Twese twaje hano i Kibeho m’Urugendo rutagatifu Nyobokamana, kongera kubaragiza Nyina wa Jambo, Umwamikazi w’Intumwa, Nyina w’abapadiri.
Koko rero si amakabyankuru, Yezu Kristu yaturaze uwo mubyeyi Bikira Mariya ngo ntazabe « Incike » natwe kandi ntitukabeho nk’ « imfubyi » kandi tumufite. Abamwiyambaza bose, bamurikirwa na Roho w’Imana, bakagira ubwenge buzima, bakaronka n’imbaraga zo kwitangira abandi mu butumwa bashinzwe hirya no hino. Bikira Mariya aravuga, akatuburira, n’uyu munsi, n’iyi saha, hari icyo adusaba ngo nitumwumvira, turusheho gukundisha Imana mu bantu bayo.
Nyiricyubahiro Musenyeri Serviliyani Nzakamwita, abasaserdoti wahaye ubupadiri n’abo wasanze muri Diyosezi ndetse n’abo washoboye kwizanira ubavanye mu zindi Diyosezi, abanyarwanda n’abatari bo, twese uko tungana, turagushimira, tunashima uko utuyobora, ntawe uhutaje cyanga se ngo umuhahamure.
Murabyibuka, nyuma ya Misa ya Krisma uyu mwaka wa 2011, nababwiriye mu ruhame ko nta « ndeme » ziturimo, nta byigomeke biri mu bapadiri bawe. Ko kandi iyo ubona abakristu bagukunda, Nyiricyubahiro Musenyeri, ujye umenya ko ari abapadiri babibatoza buri munsi, none isomo rikaba ryarafashwe neza, kandi ni impamo, urabikwiye.
Twese watwigishije ko umupadiri utunze ubumwe n’umwepiskopi we, uwo nguwo aba asenya, ariko kandi n’umwepiskopi wakwitarura, agakora yitaza abapaidiri be, bene uwo ntatinda kubona ko yibeshye, agahita ahinduka « Nyakamwe ».
Twese turi umwe muri Kristu, niwe wadutoye, araduhuza, none yadutumye mu bantu be ngo tubigishe Inkuru Nziza ye. Ngo ujya gutera uburezi arabwibanza. Iyo Nkuru Nziza, tubanze tuyimenye mbere yo kuyimenyesha abandi. Ntabwo twabwira abakristu ngo bakundane, twe tudakundana ubwacu, hagati yacu abapadiri.
Muri F.I.U. tugomba gukundana, tugafashanya, tukagirana inama nziza, tukoroherana. Nitubikora, nibwo tuzaba twubatse FIU nyayo. Dore nk’ubu turasabira Padiri Patrice, wakoze accident, akaba arwariye mu Bitaro byitiriwe Umwami Fayçal, tumusabire arware ubukira.
Basaseridoti, Bihayimana mwaje muri uru rugendo Nyoboka Mana i Kibeho ; iyi sabukuru ya Musenyeri wacu, iduhaye umwanya mwiza wo kuzirikana iyo tuva, uwadutoye n’iyo atuganisha. Twavuye iwacu mu ngo z’abakristu, twiha Imana kuko ababyeyi bacu, abarezi n’abaturanyi bacu, badukundishije inzira igana Imana. None ubu Imana yadutumye mu bantu bayo, ngo tuyifashe gukiza iyi si dutuye.
Mu bikorwa byiza Musenyeri wacu akora, bavuze amaparuwasi yashinze, abapadiri benshi yabuhaye n’ibindi byinshi. Ariko nagira ngo ngaruke nshimangira umurimo ukomeye wo kwigisha abapadiri buri gihe, gutanga ingero nziza, abagira inama nziza zubaka, agarura abatana, ahana, ahanura.
Murabizi bavandimwe, iyo nta bwumvikane, iyo abantu badashyize hamwe ibikorwa byiza turata bishobora gusenyuka mu kanya gato cyane nk’ak’ubufindo.
Balayiki nshuti, babyeyi, bavandimwe, uwo murimo wo kugira inama nziza abapadiri, ntimukawuharire Musenyeri wenyine. Ubundi se, ko ari mwe mutubyara, mukaturera, kuki mutatugira inama nziza ? Ubwo se mwaba mudutinya ? Mudutinyamo iki se ? Turi abanyu, turi n’abantu, gusa ntabwo turi abamalayika.
Umupadiri ashobora kujya ahantu, akahata ibaba cyangwa amababa ! Ayo mababa mujye muyatoragura yose, muyamushyire mubonereho no kumugira inama z’uburyo yakwitwara neza.
Paruwasi cyangwa services abapadiri dushingwa muri Kiliziya, ntitugomba kuzitwaramo nk’uturima twa ba « Data », izo Paruwasi n’izo services ni izanyu bakristu, twe abapadiri, turi abahisi, turi abagenzi bakorera abakristu mu bufatanye buzira urwicyekwe. Bakristu, balayiki muri aha, aho muranyumva ? Murumva icyo nshaka kuvuga ? Mwahurira ? Mwacenga ?
Twese rero, dushimire, Nyiricyubahiro Musenyeri Serviliyani NZAKAMWITA, Imana imwongerere ubwenge, imbaraga n’ubuzima buzira umuze, akomeze ayoborane ubuhanga n’ubushishozi imbaga y’Imana iri muri Diyosezi Gatolika ya Byumba.
Dushimire na none abapadiri bibumbiye muri FIU ya Byumba bateguye uru rugendo rutagatifu hano i Kibeho. Uko twaje amahoro, dutahe amahoro, ntawe usitaye. Nyamara ariko tugire icyo dutahana, tukibwiwe na Nyina wa Jambo, we ubwira abigishwa ba Yezu ati «Icyo ababwira cyose mugikore ». Bityo nitwumvira umwana we Yezu, dushobore kwivugurura mu mikorere no mu mibanire yacu n’Imana no kwihanganira ingorane duhura nazo mu butumwa bwacu.
Murumva ko uru rugendo Nyoboka Mana rwatugejeje no mu rugendo-shuri. Ishuri rya Bikira Mariya, n’umwana we Yezu. Tubakundire, batwigishe, turusheho kunogera Imana, dukora ugushaka kwayo, tubane neza n’abantu bayo, maze Imana iduhunde imigisha yayo, ubu n’iteka.
Excellence Monseigneur Servilien NZAKAMWITA; Evêque de Byumba, Monseigneur André HAVUGIMANA, Vicaire Général de l’Archidiocèse de Kigali, Cher Père Mario Falconi,
Bon Anniversaire de 40 ans de vie loyale dans le presbytérat, Ad Multos Annos.
Bikira Mariya Nyina wa Jambo, atube hafi, adusabire.
Murakoze.
Padiri Emmanuel RUTSINDINTWARANE
Vice- Président w'Urugaga rw'Abapadri ba Byumba FIU (Fratres In Unum)


text:
Abaturage bimuwe ahagiye kubakwa uruganda rw’icyayi mu Karere ka Nyaruguru bavuga ko ubuyobozi bwafatiriye igice cy’amafaranga y’ingurane bakabategeka kujya mu nzu badashaka.
Abo baturage batuye mu Murenge wa Munini, bemeza ko amafaranga y’ingurane z’imitungo yabo bajya kuyabikuza bakabaha ay’amasambu n’indi mitungo ariko ngo ntibahabwe ay’inzu zabo aho ngo abakozi b’Umurenge SACCO bababwira ko babujijwe kuyatanga kuko ngo azishyurwa inzu bari kubakirwa n’akarere.
Gusa abaturage bo bavuga ko Akarere kajya kubakisha izo nzu nta nama kabagishije, aho ngo bahatirwa kuzijyamo kandi bo bashaka kwiturira ahandi.
Izi nzu zubatswe n’Akarere ka Nyaruguru n’abafatanyabikorwa bako barimo na NAEB, ari na yo izubaka uruganda rw’icyayi. Isoko ryo kuzubaka rikaba ryarahawe Inkeragutabara.
Abaganiriye n’Izubarirashe.rw bavuga ko nta nzu bigeze basaba kubakirwa kuko ngo ari bo bazi inzu zibabereye n’aho bakeneye guturwa, bakavuga ko inzu zubatswe n’akarere batazikeneye.
Ubuyobozi bwabwiye Izubarirashe.rw ko impamvu abaturage badahabwa mafaranga ari ukwirinda ko abaturage baramutse bayahawe bayakoresha ibyo atagenewe ngo nyuma bakazatakambira akarere bavuga ko nta nzu zo guturamo bafite.
Muri abo baturage harimo n’abavuga ko basanzwe bafite izindi nzu mu tundi duce, ariko ngo iyo bagiye ku buyobozi bubabwira ko bafite aho batura bubatera utwatsi.
Mukamana Cécile ni umubyeyi ukuze, yabwiye Izubarirashe.rw ko bamubariye agaciro k’imitungo ye mu mwaka wa 2014 ariko ngo kugeza ubu akaba nta mafaranga arahabwa.
Yagize ati “Baraje batubarurira imitungo yacu, bamwe barabishyura none njyewe narategereje narahebye. Ubu mbayeho nabi bambujije guhinga ibihingwa bitinda mu butaka.”
Uyu muturage avuga ko batishimira uburyo akarere gafatira amafaranga y’abishyurwa, aho ngo gashaka kubaha inzu badashaka guturamo, akemeza ko ari uburenganzira bwabo gutura aho bashaka.
Yagize ati, “Abo bishyuye mbere babishyuye neza ndetse n’ay’inzu barayabaha, ariko ubu twebwe n’uwo bishyuye bafatira amafaranga y’inzu bakavuga ngo bazaduha ziriya nzu bari kubaka kandi tutazishaka.”
Kuri we yumva nta tegeko rikwiye kubaho ryo kujya mu nzu akarere kari kubaka, aho avuga ko ushatse kuzijyamo ari we bayakuraho, ariko utazishaka ntibabimutegeke.
Yagize ati, “Ni igitugu badushyiraho kandi ntitugishaka. Nibatwishyure kuko batubariye, ntiturwanya igikorwa cya Leta. Nibayaduhe bazarebe ko hari umuntu uzabazanaho ingaruka nyuma.”
Uyu muturage yunzemo agira ati “Twakoranye inama nyinshi n’akarere ariko ntitwigeze tubyumvikanaho, ni bo babyitegekera ku ngufu. Ntibigeze baha agaciro ibitekerezo byacu. Meya yaravuze ngo umuntu ubaza amafaranga y’inzu nta kintu avugana na we.”
Nkeshimana Fidele, ufite umugore witwa Uwanyirigira Gloriose, avuga ko umugore we ari imfubyi, aho ngo imitungo y’iwabo na yo yabaruwe kuko iri ahazaterwa icyayi hakanubakwa uruganda.
Bagiye kwishyurwa amafaranga yayo ngo Umurenge SACCO wanze ko babikuza amafaranga y’inzu ngo kuko akarere kavuze ko ari ay’inzu nshya bazabaha.
Akomeza avuga ko atiyumvisha uburyo babaha inzu kandi hari isanzwe abanamo n’umugore we, inarushije agaciro izo akarere kari kubahatira.
Yagize ati, “Njyewe nubatse ku isambu yanjye ubwanjye ariko iwabo wa madamu wanjye ni ho bashaka gutera icyayi. Twarashakanye tukaba twarashyingiwe mu kwa kabiri. Amafaranga ye yarasohotse mu kwa gatatu, amafaranga aje turagenda baratubwira ngo baraduha ay’imitungo, ngo ay’inzu ntabwo bayatanga, noneho tubaza abakozi ba SACCO tuti ko ‘uyu muntu se mumuzi n’ikibazo cye ko mukizi biteye gute, murayatwima gute?’ Baravuga bati ‘ni ukuzazana ibaruwa yo ku karere ibahesha uburenganzira bwo gufata ayo mafaranga.”
Nkeshimana avuga ko bagombaga guhabwa miliyoni 8 n’ibihumbi 200 ariko bakaza guhabwa miliyoni imwe n’ibihumbi magana atatu gusa, aho ngo bamaze kwandikira akarere ariko kugeza ubu bakaba nta gisubizo barabaha. Ubwo ngo baherutse kubaza bababwiye ko batarabifatira umwanzuro.
Abo twaganiriye bose bavuga ko izo nzu bahatirwa kujyamo nta gasambu kari hafi, aho byazabagora kubona ibibatunga ndetse zikaba ngo ari nto ugeranyije n’imiryango bafite.
Icyo Akarere kavuga kuri iki kibazo
Mu kiganiro yagiranye n’Izubarirashe.rw, Habitegeko Francois, Umuyobozi w’Akarere ka Nyaruguru, yavuze ko impamvu bafatiriye amafaranga y’abo baturage byari ukwirinda ko bayasesagura bigatuma nyuma bazajya mu buyoyozi bataka ngo nta hantu ho kuba bafite.
Yagize ati “Ikibazo gihari ni iki, uramuhereza ayo ibihumbi 800 (urugero rw’agaciro k’inzu y’umuturage), niba atanywaga byeri akarara muri byeri, abandi bagashaka abagore ba kabiri. Abandi bagakwepa abagore babo. Bikazana ikibazo cy’amakimbirane no kuzana ubukene mu muryango ku buryo tutateganyije.”
Uyu muyobozi avuga ko impamvu bafashe uwo mwanzuro ari ukugira ngo abaturage babeho neza.
Ati “Ni ukuvuga ngo amafaranga y’imitungo, amashyamba, ubutaka, y’imyaka, ayo ngayo barayahabwa. Noneho ku mafaranga y’inzu, twafashe umwanzuro w’uko tugiye kububakira andi mazi meza yo ku rwego rwo hejuru, noneho ya mafaranga bamubariye ku nzu, tukamwubakira inzu nziza y’amatafari ahiye, asakaje amabati meza, irimo amazi, irimo umuriro, tukamuha inka, n’amatungo magufi, agatura neza, ahantu hari planned, ahantu hari imihanda twashyizemo n’ibindi bikorwa remezo, hari amashuri y’abana, hari aho baremera isoko, mbese, nta kintu na kimwe twakoze kindi ni ukumubwira ngo va muri iyi nzu ujye muri iyi.”
Yakomeje abira Izubarirashe.rw ati “Twebwe rero, twarababwiye ngo abashaka ko tububakira, nimuze, tugasinyana kontaro tukabubakira, dufite ubushobozi. Noneho abatabishaka, tuzashyiraho komisiyo igende isure buri muryango, yerekane ahantu avuga ashaka kujya haruta aho ngaho tugiye kumuha hari ibikorwaremezo. Leta ntabwo izahora muri ibyo ifasha abantu bigira nabi, umuturage yongera akagaruka yabaye utishoboye twongera tumufasha, urumva ko ari ikibazo.”
Habitegeko avuga ko abaturage bashaka amafaranga yabo bemeza ko bafite aho gutura bagomba kumwiyerekera aho hantu niba koko haruta izo nzu bubakiwe.
Yagize ati “Uwumva n’ubu afite ikibazo azaze mushyire mu modoka mujyane, anyereke aho hantu agiye nitubona ari ahantu hakwiye, hegendanye n’icyerekezo twerekezamo abanyarwanda, aho ngaho tuzamurekurira ibye yigendere. Icyo twanze ni ako kajagari k’abantu, ashobora gufata amafaranga akayangiza, noneho akazajya agenda ngo natewe ubukene n’umushinga wo kubaka uruganda rw’icyayi kandi twarateganyije uburyo uwo mushinga wamubera imbarutso y’iterambere kurushaho.”
Meya Habitegeko yemeza ko baganiriye n’abaturage mbere bakabyemeranya.
Yagize ati “Twaraganiriye, na mbere y’uko umushinga utangira, ibyo ni ibintu twaganiriye kuva kera. Ariko nk’uko ubizi nyine hari abantu bumva ko bafite nk’ibihumbi 800 bakagira ngo ni amafaranga menshi. Ariko experience tumaze kubona ni uko uyamuha ntamare n’ukwezi noneho bigateza n’amakimbirane mu rugo, abakwepa abagore babo, mbese umuntu akazamuka mu rundi rwego mu cyumweru kimwe ubundi akagwa mu kabande.”
Abajijwe uko abo baturage bazabaho kuko nta hantu ho guhinga hari hafi y’izo nzu yagize ati “Nonese ubundi babagaho bate? Ayo mazu dusimbuye ntiyari aho ngaho? Imitungo y’amasambu yayo nakubwiye ko ibyo twarabibahaye. Bazashake amasambu aho hafi.”
Twanamubajije niba nta gihombo kizabaho ku ruhande rw’akarere igihe umuturage wari ufite inzu y’agaciro k’ibihumbi 800 azahabwa inzu ya miliyoni 8, yasubije agira ati “nta gihombo twagira, Leta se twahomba iki? Inyungu yacu ko ari ukuzamura umuturage, iyo uzamuye umuturage urumva nka Leta waba uhombye?”
Gusa abaturage bavuga ko akarere kagakwiye kubaha uburenganzira bwo kubikuza amafaranga yabo kuko ngo hari abashaka kujya kwiturira ahandi mu gihugu ngo kuko nta tegeko ribahatira gutura muri Nyaruguru, bakavuga ko Akarere kadakwiye kubafata nk’abana b’impinja batazi icyo bakwiye gukoresha amafaranga kugeza aho kavuga ngo gafite impungenge ko baramutse bayahawe babyuka bayanyoye inzoga bakayamarira mu businzi.


text:
ISOMO RYA MBERE
Igitabo cy’Ubuhanga (Buh 6, 12-16)
12Ubuhanga burabengerana kandi ntibujya bucuyuka, bwigaragariza ababukunda bakabwitegereza, n’ababushakashaka bakabubona. 13Bwihishurira ababwifuza, bugafata iya mbere mu kubiyereka. 14Uzindutse abugana ntananirwa, abusanga bwicaye imbere y’umuryango. 15Kubuzirikana byungura ubushishozi, n’uraye ijoro abushaka ntaba acyongeye guhagarika umutima, 16kuko ari bwo bukwira hose bwishakira ababukwiriye, bukabakirana urugwiro aho bubasanze mu mayira; kandi bugasabana na bo mu bitekerezo byabo.
ZABURI (Zab 63 (62), 2, 3-4, 5-6, 7-8)
Inyik/ Nyagasani, Mana yanjye,
umutima wanjye ugufitiye inyota.
Nyagasani, ni wowe Mana yanjye,
mpora ngushaka uko bukeye !
Umutima wanjye ugufitiye inyota,
n’umubiri wanjye ukakugirira urukumbuzi,
meze nk’ubutaka bw’agasi bwabuze amazi bukumirana.
Naguhanze amaso aho uri mu Ngoro ntagatifu,
mbona ububasha bwawe n’ikuzo ryawe.
Ineza yawe nsanga yaguranwa amagara y’umuntu,
umunwa wanjye uhora ukwamamaza.
Koko nzahora ngusingiza igihe cyose nkiriho,
izina ryawe nditegere amaboko nkwiyambaza.
Nzamera nk’umuntu wahaze ibinure n’imisokoro,
ibitwenge bimpore ku munwa kubera ibyishimo,
maze ndirimbe nezerewe kubera ibisingizo byawe.
Iyo ngutekereje aho ndyamye,
mara amasaha ngusenga,
kuko utahwemye kuntabara,
nzavugiriza impundu aho nibereye mu gicucu cy’amababa yawe.
ISOMO RYA KABIRI
Ibaruwa ya mbere Mutagatifu Pawulo Intumwa yandikiye Abanyatesaloniki (1 Tes 4, 13-18)
13Bavandimwe, nta bwo dushaka ko muguma mu bujiji ku byerekeye abapfuye, kugira ngo mudaheranwa n’ishavu nk’abandi batagira icyo bizera. 14Nk’uko twemera ko Yezu yapfuye kandi yazutse, ni na ko abapfuye bamwizera, Imana izabazura maze ikabashyira hamwe na We. 15Dore icyo tubabwira giturutse ku ijambo rya Nyagasani : twebwe abazima, abazaba bakiriho ku munsi w’amaza ya Nyagasani, nta bwo tuzabanziriza na gato abapfuye. 16Koko rero, ku kimenyetso gitanzwe n’umumalayika mukuru mu ijwi riranguruye, no ku mworomo w’impanda y’Imana, Nyagasani ubwe azamanuka mu ijuru. Nuko abapfuye bizera Kristu babanze bazuke, 17hanyuma twebwe abazima, abazaba basigaye, duhite twererezwa hamwe na bo mu bicu kugira ngo dusanganire Nyagasani mu kirere, bityo tuzabane na Nyagasani iteka ryose. 18Murajye rero muhumurizanya muri bene ayo magambo.
IBANGONDIRIMBO RIBANZIRIZA IVANJILI (Mt 24, 42.44)
Alleluya Alleluya.
Murabe maso kandi muhore mwiteguye,
kuko mutazi umunsi Umwami wanyu azaziraho.
Alleluya.
IVANJILI
+ Matayo (Mt 25, 1-13)
Muri icyo gihe, Yezu yabwiraga abigishwa be iby’ihindukira rye, maze abacira umugani agira ati 1«Ingoma y’ijuru izagereranywa n’abakobwa cumi bafashe amatara yabo, bajya gusanganira umukwe. 2Batanu muri bo bari abapfayongo, abandi batanu ari abanyamutima. 3Abakobwa b’abapfayongo bafata amatara yabo, ariko ntibajyana amavuta yo kongeramo; 4naho abanyamutima batata amatara hamwe n’amavuta mu tweso. 5Nuko rero umukwe atinze barahunyiza, bose barasinzira. 6Ariko mu gicuku akamu karavuga ngo ‘Dore umukwe araje, nimujye kumusanganira!’ 7Nuko ba bakobwa bose barabaduka, batunganya amatara yabo. 8Ab’ abapfayongo babwira ab’abanyamutima bati ‘Nimuduhe ku mavuta yanyu, kuko amatara yacu agiye kuzima.’ 9Ariko abanyamutima barabasubiza bati ‘Ahubwo nimugane abacuruzi mwigurire, tutavaho tubura aduhagije twese.’ 10Igihe bagiye kuyagura umukwe aba araje; abiteguye binjirana na we mu nzu y’ubukwe, nuko umuryango urakingwa. 11Hanyuma ba bakobwa bandi baraza, barahamagara bati ‘Nyagasani, Nyagasani, dukingurire!’ 12We rero arabasubiza ati ‘Ndababwira ukuri : simbazi!’ 13Nuko rero murabe maso, kuko mutazi umunsi n’isaha.»


text:
UMUNTU UTAZI UKO UMUTIMA WE UNGANA NTAMENYA NICYO UBUZIMA BUMUSABA YABA NATWE TWAKABONAGA NONE URARENZWE UTANGIYE KWIFATA UKO UBUNYE DORE NICARANYE DEGREE IMYAKA 3 NABUZE NUWANTERA INKUNGA NIKOMERZE NA MASTERS NONE WOWE SHA ?
UMUNTU UTAZI UKO UMUTIMA WE UNGANA NTAMENYA NICYO UBUZIMA BUMUSABA YABA NATWE TWAKABONAGA NONE URARENZWE UTANGIYE KWIFATA UKO UBUNYE DORE NICARANYE DEGREE IMYAKA 3 NABUZE NUWANTERA INKUNGA NIKOMERZE NA MASTERS NONE WOWE SHA ?
abandi twarakabuze sha none wowe utajyiye kwicwa nu murengwe barakwirukana koko .mbega wowe .uwakampa sha????
yooo John ndakwibuka kuri Intercontinental-Serera!!Ntacyo ariko ukuyemo agatubutse!!


text:
Ba Nyampinga ba Rudasumbwa n’Abahanzi basuye urwibutso rwa Gisozi
Kayibanda Aurore nyampinga w’ U Rwanda 2012, ndetse na bagenzi be bahagarariye za Kaminuza, ba Rudasumbwa ba Kaminuza ndetse n’abahanzi, basuye urwibutso rukuru rwa Gisozi ahashyinguwe imibiri y’abazize Jenoside yakorewe Abatutsi mu 1994.
Ku wa gatanu tariki ya 12 Mata 2013, nibwo igikorwa cyo gusura urwibutso rukuru rwa Gisozi cyabaye, urwo rubyiruko rukaba rwarasobanuriwe amwe mu mateka yaranze U Rwanda mu 1994 kugeza mu 2013.
Mutanguha Freddy uhagarariye urwibutso, yavuze ko kugeza ubu (...)
Kayibanda Aurore nyampinga w’ U Rwanda 2012, ndetse na bagenzi be bahagarariye za Kaminuza, ba Rudasumbwa ba Kaminuza ndetse n’abahanzi, basuye urwibutso rukuru rwa Gisozi ahashyinguwe imibiri y’abazize Jenoside yakorewe Abatutsi mu 1994.
Ku wa gatanu tariki ya 12 Mata 2013, nibwo igikorwa cyo gusura urwibutso rukuru rwa Gisozi cyabaye, urwo rubyiruko rukaba rwarasobanuriwe amwe mu mateka yaranze U Rwanda mu 1994 kugeza mu 2013.
Mutanguha Freddy uhagarariye urwibutso, yavuze ko kugeza ubu urwibutso rushaka kongerwa ubunini bitewe n’umubare w’abaza kuhasura ugasanga ari hato hadahagije. Freddy yagize ati: “Umubare w’abantu bazaga mbere siwo kugeza ubu uza, kuko hamaze kugaragara umubare muremure cyane uza utugana, akaba ariyo mpamvu k’ubufatanye na Leta duteganya kwagura urwibutso dore ko igishushanyo mbonera cy’uko hazubakwa kimaze kujya ahagaragara”.
Nsengimana Jean Philibert minisitiri w’urubyiruko yashimiye ba Nyampinga, ba Rudasumbwa ndetse n’abahanzi bagize uwo mutima wo gusura urwibutso rukuru rwa Gisozi. Yakomeje agira ati: “Urubyiruko ahanini nirwo rwafashe iya mbere mu gutsemba imbaga y’Abatusti, ubu rero nimwe mukwiye kongera kubaka igihugu cyanyu cy’U Rwanda”.
Amwe mu mafoto yaranze ibyabereye ku Gisozi
Location: Ndamage Building 4th floor
P.O Box: 3477 Kigali- Rwanda
Phones:
+250 788 74 29 08, +250 788 49 69 15, +250 725 94 66 08
Email:
[email protected], [email protected]


text:
Iyo tuvuga ngo "Bibiriya ni ijambo ryahumetswe n'Imana", tuba dushaka kuvuga ko Imana ubwayo yashyize mu bitekerezo by'abanditsi ibyo bagombaga kwandika, bisobanuye ko ibyo bandikaga atari ijambo ryabo ahubwo ari iry'Imana. Iki ni cyo gitandukanya Bibiriya b'ibindi bitabo, ni uko ari cyo gitabo cyonyine gifatwa nk'ijambo ry'Imana.
N'ubwo abantu babona mu buryo butandukanye uko Imana yaba yarahumekeye abanditsi ijambo ryayo, Nta gushidikanya guhari ko Bibiriya ubwayo yemeza ko "Ibyanditswe byera byose byahumetswe n'Imana" (2 Timoteyo 3:16). Pawulo yongeraho ko ibyo tuvuga ari ibyo Imana yaduhereye ubuntu, nyamara ntitubivugisha amagambo akomoka ku bwenge bw'abantu, ahubwo tubivugisha akomoka ku mwuka. Nyamaram ibi byose umuntu wa kamere ntabasha kubyumva kuko ari ubupfu kuri we. (1 Abakorinto 2:12-14)
Hari abantu bamwe bavuga ko ibyanditswe muri Bibiriya bimwe na bimwe, cyane cyane ibifite aho bihuriye n'iyoboka-Mana, ngo ariyo byahumetwe n'Imana gusa, ibindi bikaba ari ubwenge bw'abantu, ubuhamya busanzwe bw'ababibonye biba n'ibindi. ibi ariko ni ukwibeshya, kuko ibyo dusomye haruguru bivuga neza ko Ibyanditswe byose byahumetswe n'Imana, guhera mu Itangiriro kugeza mu Byahishuwe. Bibiriya ntivuga ko ari ijambo ryahumetswe n'Imana gusa, ahubwo inavuga ko iryo jambo rifite ububasha bwo kuduhindura tuakaba abantu "bahyitse".
Undi murongo wadusfasha ni 2 Petero 1:21 ; Uyu murongo utugaragariza ko abanditse Bibiriya buri wese yamenyeshwaga icyo kwandika, ubundi akacyandika mu buryo bwe (style). Ntabwo Imana yabwiraga umwanditsi (nk'urugero) ngo " iyo nyuguti yisibe.....shyiraho akadomo....vanamo iryo jambo.....". Oya. Siko byagenze. Uko byagenda kose, nk'uko Yesu ubwe yabyivugiye, muri Matayo 5:17-18, "Nta nyuguti n'imwe cyangwa agace kayo kagomba gukurwa mu byanditswe".
Nta gushidikanya, Bibiriya ni ijambo ry'Imana, ntiryibeshya, kandi rifite ubutware n'imbaraga zo guhindura abaryizera.


text:
Hari imiryango myinshi usanga itinda kubona urubyaro cyangwa se ntibabyare bitewe n’impamvu zitandukanye.Imirasire .com yifashishije urubuga rwa theadventurouswriter.com yakusanyize impamvu zose zitera ubugumba cyangwa abashakanye bagatinda kubyara.
Hari imiryango myinshi usanga itinda kubona urubyaro cyangwa se ntibabyare bitewe n’impamvu zitandukanye.Imirasire .com yifashishije urubuga rwa theadventurouswriter.com yakusanyize impamvu zose zitera ubugumba cyangwa abashakanye bagatinda kubyara.
Dore ibishobora gutuma umugore atinda kubyara cyangwa ntabyare
1.Kuba imyoborantanga ye yarazibye
Ibingibi ngo ni nabyo bikunda kuboneka ku bagore benshi batabyara. Icyo gihe intangangore ntizibona aho zinyura, ndetse n’intangangabo zinjiye mu gitsina cy’umugore nazo ntizibone aho zinyura kugirango zihure n’intangangore bikore igi.
2. Anovulation
Iyi ni impamvu ya kabiri ituma umugore aba ingumba. Aha bikaba bishatse kuvuga ko intangangore ye idasohoka ngo ive mu gasabo iyo yakuze. Birumvikana niba itasohotse ntizigera ibasha guhura n’intangangabo.
3.Endométriose
Ahangaha hari uturemangingo dutuma agahu kaba mu mura, gakura igihe kurekurwa kw’intanga byegereje, hakaba hasa n’ahanepa kugirango umugore naramuka asamye igi rizabone aho ryicara.
Uturemangingo dutuma ibi bibaho rero, mu gihe cya endométriose, ngo utu turemangingo hari igihe tujya no ku gasabo k’intanga, cyangwa se tukajya ku muyoborantanga, noneho buri kwezi naho hakajya hakura nk’ahitegura kwakira umwana, kandi igihe cy’imihango naho bigasenyuka, gusa bikabura aho bisohokera bikitekera inyuma y’umura.
Ahangaha rero niho usanga ngo umugore ajya mu mihango akaribwa bidasanzwe, ndetse n’igihe akora imibonano mpuzabitsina ngo akaba yababara cyane kubera ko igitsina cy’umugabo iyo kinjiye hirya gisa n’igikoma ha handi hatekeye ya maraso noneho agasa n’utonekara.
Impamvu zishobora gutera ubugumba ku mugabo
1. Infection yangiza udusabo tw’intangangabo (amabya)
Iyi infection ikaba ituruka ku kuba umugabo yarigeze kurwara amashamba akiri umwana mutoya.
Iyi ikaba ari indwara ababyeyi baba bagomba kuvuza bwangu igihe bayibonye ku bana babo b’abahungu, kugirango bitazabaviramo iki kibazo kera.
Ndetse wabona yadutse, ukagerageza kurinda umuhungu wawe kwegerana n’abakiyirwaye kugirango itamufata kuko aribyo byaba byiza kurushaho. 10% by’abana b’abahungu barwaye amashamba rero, ngo bakaba bahinduka ingumba kuberayo.
2. Varicocèle
Ahangaha ni igihe imitsi iba ku dusabo tw’intanga tw’umugabo (amabya) iba yarabaye minini cyane, maze kubera amaraso menshi ahanyura hagashyuha, bityo ubushyuhe busabwa ngo intangangabo zikorwe bukarenga ntibishoboke.
Ubundi ubushyuhe zikorerwaho ni degre 34, ari nayo mpamvu amabya aba hanze y’umubiri, mu gihe mu mubiri w’umuntu utarwaye haba ubushyuhe butari munsi ya degre 37.
3. Ngo umugabo ashobora no kuba nta mbuto afite na mba
wenda kubera ko umubiri we udakora umusemburo witwa tyroïde, kuko ariwo ufasha mu ikorwa ry’intangangabo. Cyangwa se uturemangingo two mu mabya tukaba tudakora neza.
Impamvu zishobora gutera ubugumba ziturutse kuri bombi icyarimwe
Aha ni igihe umwe ku ruhande rwe apimwe agasanga ari muzima, hanyuma n’undi ku ruhande rwe nawe agapimwa agasanga ari muzima.
Nyamara bahurira hamwe mu rugo, ntibabyare! Ibi ngo byaba biterwa no kuba ururenda rw’umugore rutameze neza cyane, bigahura n’uko umugabo nawe afite intangangabo zitameze neza cyane. Niba ibi bihuriranye, abashakanye ntibabyara.
Dore uko ibyo byakwirindwa mu gihe umugabo n’umugore bahuye n’icyo kibazo cy’ubugumba cyangwa gutinda kubyara
Igihe cyose mugabo cyangwa mugore uhuye na kimwe muri ibyo bibazo wagana muganga ukwegereye gusa nanone hari ibyo ushobora gukumira bitaraba mu gihe ukurikije amabwiriza ya muganga.
Gusa amavuriro asanzwe ya kizungu ntarabasha kuvura ubu burwayi bwo kutabyara mu gihe bwamaze kugaragara. Amavuriro y’abashinwa niyo yonyine abasha kuvura ubu burwayi bitewe n’imiti akoresha y’umwimerere
Imirasire.com


text:
Niba wumva wifuza kuruhuka mu mutwe widagadura unifata neza ntacyo uri bubure, nagiraga ngo nkurangire muri H-Zone I Gikondo ahazwi nko kwa Mironko hagati y’umuhanda ukomeza ugana Nyenyeri ndetse n’ugana ahazwi nka SEGEEM kuko bakora amasaha 24/24, iminsi 7/7.
Niba wumva wifuza kuruhuka mu mutwe widagadura unifata neza ntacyo uri bubure, nagiraga ngo nkurangire muri H-Zone I Gikondo ahazwi nko kwa Mironko hagati y’umuhanda ukomeza ugana Nyenyeri ndetse n’ugana ahazwi nka SEGEEM kuko bakora amasaha 24/24, iminsi 7/7.
- Iyi ni comptoir y’imbere mu nzu
Muri H-Zone ni ahantu heza ushobora gusanga icyo wifuza cyose cyaba icyo kurya, aho ubasha kubona inkoko cyangwa ifi byokejwe n’abantu babyigiye kandi ku biciro utabona ahandi, cyangwa ibinyobwa by’ubwoko butandukanye bitewe n’icyo ukunda cyangwa ubushobozi bwawe.
- Aha ni ahantu wakwicara wumva ushaka kuganira mu mutuzo
Kuri iki cyo kunywa twababwira ko buri wa kane na buri wa gatandatu abakobwa bakorerwa cocktail y’agahebuzo ibafasha kumererwa neza.
Si ibyo gusa kuko mu bijyanye n’imyidagaduro H-Zone yaje ije kandi izi icyo abayigana bakeneye n’ikibashimisha kikabafasha kuruhuka imirimo baba bamazemo iminsi mu byishimo nta rungu ari nako babasha no gusabana na bagenzi babo bakungurana ibitekerezo.
- Aha ni ahandi twakwita VIP mwicara mwumva mushaka kuganira nta kibasakuriza
Dore uko gahunda z’imyidagaduro ziba zimeze muri H-Zone
- Buri munsi guhera kuwa Mbere kugeza ku Cyumweru baba babafitiye karaoke y’Abagande.
- Buri wa Gatandatu kandi umuhanzi Makanyaga Abdul aba ahabaye mu ndirimbo za karahanyuze, izi bita igisope
- Buri munsi kandi haba hari n’umwanya w’imbyino gakondo ku bantu bakunda umuco
- Mu masaha akuze gato kandi buri munsi habaho umwanya wo kubyina kuri buri wese ubyifuza (Night Club)
Ntago ari ibi gusa kandi kuko tutabura kubabwira ko rimwe na rimwe babazanira abahanzi bamaze kubaka izina mu Rwanda bagataramira abakunda gusohokera muri H-Zone, Abahanzi nka Urban Boyz, Jay Polly, Active, Naason n’abandi bamaze guca ku rubyiniro rwa H-Zone bagashimisha abantu.
- Aha ni mu gikari cya H-Zone naho ushobora kwicara ukifata neza nta kibazo
Muri H-Zone umukiriya ni umwami!
Imirasire.com


text:
Hari abagabo benshi usanga bakunze guhura n’ibibazo bikomeye mu ngo zabo ntibabashe guhaza abo bashakanye kubera kudasobanukirwa neza ndetse byimazeyo igihe cyiza babasha kugera ku byishimo byuzuye mu gutera akabariro n’abo bashakanye.
Nyamara burya ngo ibintu byose bikemukira mu biganiro gusa ntabwo abashakanye benshi bajya bita cyane ku kuganira ku mubano wabo mu bijyanye no gushimishanya mu gihe cya mu gitondo ahubwo ugasanga bita gusa ku gihe cya nimugoroba nyamara bakabaye bita ku bihe byabo bya mu gitondo kuko aribyo byabafasha cyane mu mubano wabo ndetse no gusangira ibyishimo no kuryoherwa n’ubuzima bwabo.
Reka tukugezeho impamvu 6 akabariro ka mu gitondo karuta aka nimugoroba
1. Mu gihe washyize muri telephone yawe sone( reveil cyangwa alarm) irakubyukiriza amasaha meza ya mu gitondo ntabwo bizaguifasha gusa kubaka urugo rwawe neza ahubwo bizagufasha no gukora kazi kawe neza kuko uzajya ugererayo ku gihe.
2. Iyi sone ya mu gitondo ihura neza neza n’amasaha meza ku bashakanye kuko abahanga bahamya ko aya ariyo masaha meza umubiri uba witeguye gutanga ibyishimo byuzuye kuko uba waruhutse bihagije.
3. Iyo ukoze imibonano mpuzabitsina mu gitondo wongera gukenera gutera akabariro ka nimugoroba nyuma gusa y’amasaha 12 bihura neza neza n’ibitekerezo by’abahanga bo bemeza ko gutera akabariro kabiri ari ibintu abantu bose bakabaye bakurikiza kuko aribyo byiza kuruta kujya munsi cyangwa hejuru.
4. Iyo wateye akabariro mu gitondo nta kibazo cy’umunaniro ugira mu gihe cy’umugoroba kuko uba wari wimenyereje mu gitondo.
5. Burya akabariro ka mu gitondo wakagereranya neza neza no gufata umugati n’icyayi kuko umugabo wabikoze mu gitondo ntashobora kwica akazi na gato ahubwo agakora ku buryo bunoze cyane kuko aba yumva ameze neza.
6. Ibyishimo uba wagize mu gitondo bituma wirirwana akanyamuneza ugahora ukunzwe n’abantu kuko ntawe uba wabwiye nabi.
Alice UMWALI/Umubavu.com


text:
Babiri mu bana bane wa mubyeyi yibarutse bitabye Imana (Ivuguruye)
Babiri muri ba bana bane bavutse batagejeje igihe bitabye Imana; nkuko amakuru aturuka mu bitaro bya Kaminuza i Butare (CHUB) abisobanura.
Abo bana babiri b’abahungu bitabye Imana mu gitondo cyo kuri uyu wa mbere tariki ya 01 Gicurasi 2017, nyuma y’amasaha make bavutse.
Nyiraminani Epiphanie wo murenge wa Kigoma mu Karere ka Nyanza,akimara kubabyara uko ari bane, abahungu batatu n’umukobwa umwe, bahise babashyira mu byuma bibafasha gukura kuko bavutse batagejeje igihe.
Bavutse benda kuzuza amezi umunani kandi ubusanzwe umwana agomba kuvukira amezi icyenda.
Bakibashyira muri ibyo byuma ngo abo babiri bitabye Imana, basanze zimwe mu ngingo zibafasha guhumeka hamwe n’umutima bifite ikibazo cyatumaga umwuka mwiza (oxygen) utinjira neza.
Iyo bigenze bityo kandi banavutse badashyitse ngo amahirwe yo kubaho aragabanuka.
Nyiraminani yari asanzwe afite abana batatu. Nta mugabo afite kuko uwo babyaranye yamutanye abo bana.
Babiri basigaye (umukobwa n’umuhungu) ubu bakomeje kwitabwaho uko abaganga bashoboye kugira ngo bo bazabashe gukura.
Nyiraminani yari asanzwe afite abana batatu. Afite icyizere ko bariya babiri basigaye bo bazabaho, ariko na none ngo nta bushobozi bwo kubarera afite kuko batunzwe n’ubuhinzi.
Ngo bafite isambu ntoya, nta tungo ryo kubarwanaho bagira. Bahoze mu cyiciro cya mbere cy’ubudehe ariko n’ubwo bashyizwe mu cya gatatu kuri ubu nta bushobozi bafite.
Immaculée Niwemwana, umunyamabanga nshingwabikorwa w’Umurenge wa Kigoma, avuga ko hari hashize igihe bitegura kuzafasha uyu muryango kuko bari baramenye ko Epiphanie atwite bane.
Nubwo abana bavutse mbere y’igihe cyari giteganyijwe, bari gukora ibishoboka ngo ikiraro cy’inka bari baramugeneye cyuzure hanyuma bayimugezeho.
Babafashije gushyingira bariya babiri bitabye Imana. Biteguye kandi gukomeza gufasha uyu muryango bawugira inama haba mu bijyanye no kwikura mu bukene ndetse no kuboneza urubyaro.
Ibitekerezo ( 1 )
abo bana imana ibakire mubayo uwo mubyeyi niyihangane imana iramuz
i.


text:
Zigiranyirazo yavuze ko bafunga Magayane, Magayane akigera mu buroko 1930 yabwiye uwamutekeraga ati: ku wa kane nzapfa maze kurya imboga. Niko byagenze. kuko yahawe i mboga z’ isogo yakundaga jeudi yitaba imana. Yanabwiye n’ uwo musoda wamutekeraga ko azagwa mu maguru y’ abagore, niko byabaye uwo musore yagiye gusambanya umugore w’ undi mugabo, ategerwa kw’ irembo bamutsinda aho.
Ibyo yahanuriye abandi ni ibi: yabwiye ambasaderi Kagenza Alphonse muli nzeli 1972 ko Kayibanda uzengurutse urwanda rwose ngo aribuka isabukuru y’ imyaka 10y’ubwigenge ko ariho asezera ku banyarwanda ko nta myaka itatu azamara ategeka, ko nategura n’ imva ye itazaboneka.
Yabwiye Kanyarengwe alexis ko azahunga akambuka Akagera, akagaruka arwana, akazitwa umutegetsi wa nyirarureshywa, akabona ibibi n’ ibyiza, nyuma agapfa adahinnwe azize indara-mabuno.
Yavuze ko hari abazungu bagiye gufungirwa mu Ruhengeri, abandi b’ abatasi bazabakurikira bakagwa kuli Muhungwe byarabaye, abacanshuro bashatse gufata Congo banyuze i Goma en 1978 surete ya Lizinde yari ikaze ibata muli yombi bafatirwa mu mahoteli ku Gisenyi, bafungiwe mu Ruhengeri, nyuma yaho abandi bakoreye plan yo gufata Rwanda na Congo byombi muli parc y’ i birunga i Rwindi (congo),baje mu Rwanda n’ ibyuma kabuhariwe bifotora, indege ibagusha muli komini Kanama(bugoyi- gisenyi) hafi ya Muhungwe.
Magayane yahamagariwe gukora animation bamamaza, banacengeza amatwara ya muvoma, ati: uwabyiniye Nkubitoyimanzi Rudahigwa, na bwenge nyakuli Kayibanda, ntiyabyinira muvoma izanywe n’ abungura bazubika u Rwanda.
Bourgmestre Kabalira yahise amufungira mu kasho amuziza gupfobya MRND,akanatuka prezida wayo ngo ni umwungura w’ umushyushya. Nyuma y’ icyumweru baramurekuye, Magayane abwira Kabalira ati: kumfungira ubusa kwawe nawe uzafungirwa ahatava izuba. Bwarakeye basanga Kabalira yarariye imisanzu ya MRND, yafungiwe muli prison special mu ruhengeri.
Magayane yabwiye Theoneste Lizinde ati: ugiye kuzafunganwa n’ abantu bambaye utubuye tubengerana ku ntugu, mukazashyirwa aho wajyaga ufungira abandi. Bwarakeye Lizinde avumbura imashini yakoraga amafranga, iyo mashini yari ihuriweho na Majyambere n’ ibindi bikomerezwa. Lizinde abigejeje i bukuru, bati uyu muntu azabwira abanyamahanga akari i murore bati: tumwohereze Zimbabwe, navayo tuti yateguraga coup d’ etat, ahite afungwa.
Yabwiye Lizinde ati ikimenyetso cy’ ifungwa ryawe n’ umwana uzabyarwa na madame Habyarimana ari ikimara. Byarabaye uwo mwana avukira mu bubiligi ari ikimara (baramuhishaga) nta cyumweru cyahise Lizinde atabwa muli yombi. Magayane ati Lizinde nufungurwa n’ ingabo zizaturuka hanze, uzicarana nazo akanya gato, uzahunga, zizagutsinda hanze.
Magayane yabwiye adjudant chef wayoboraga gereza ya Ruhengiri witwaga Sembagare ati: uri igikenya ntuzisazira. Bwarakeye ajya iwabo i muramba-gisenyi, inkuba itagira amazi iramwasa.
Magayane yabwiye undi muyobozi w’ iyo gereza adjudat Cyarahani ati:uzicirwa muli iyi prison, umwaga wawe uzashirira aha.
Yabwiye abanyururu bagenzi be ati: iyi myenda mubona y’ umukara twambaye izasimbuzwa ibara ribengerana( rose) yarongeye ati: ibohozwa ry’ iyi prison rizabanziriwa no kumwa kw’ iki giti cy’ inganzamarumbu mubona imbere ya gereza, ati hano munzu ndani hazinjira ihene izaherekeza abashyitsi. Bwarakeye igiti kiriyumisha, naho ubwo musenyeri Nsengiyumva yasuraga gereza ya Ruhengeri,bibagiwe gukinga ihene irabinjirana, nijoro bumva iramena amasafuriya irya ubugali
Magayane ati : ngicyo ikimenyetso mwatashye, mais abazahungira Rwabeya muzashira. Abahungiye Rwabeya-musanze bahuye n’ abacodo ba Mukamira baje kubohoza Ruhengeri, babamenaho urusoro babita inyenzi
Kubera atahwemye kwikoma ingoma ya kinani, byateye ubwobo abayobozi ba gereza ya Ruhengeri, bahitamo kumushyikiriza ibiro by’ ipererza ngo yisobanure. Yasabye ko Habyara n’ ibyegera bye baza, maze ubuhanuzi bufatwa kuli za cassettes buranandikwa. dore uko yavuze:
Wowe Habyarimana ndagukandagiye ugiye kugwa ku kibuga gikikijwe n’ imfunzo kandi nupfa Kigali izuzuramo intumbi agahiryi. Ibimenyetso n’ abazungu bazaza kugukanga nawe uzashyira mu bitugu byawe mu bushorishori umugore w’umugambanyi, Inyamaswa y’ ihembe limwe izaba ibiyogoza mu rukiga na ndorwa, iyo nyamaswa izakwira urwanda imena amaraso menshi, izaguhitana nta kabuza, keretse weguye.
Habyara ati shaka insinzi: Magayane ati ntayo, ati ubutegetsi bwawe buzafatwa nabo bavantara, bazigera kino gihugu, nyuma bazakivanwamo nk’ ubufindo. Magayane ati: uzasimburwa na Rusukumo ruzamara amezi atatu, hakurikireho Bihwahwa wo ku ruzi rw’ iwanyu.
Magayane ati uwo rutuku uzaza agahagarara hagati y’abazaba barwana, niwe uzatoranya umutegetsi.
Hazabaho inyoni z’ uducurama zizarika mu biti by’abo biyicaje ku ntebe. Hazabaho ibika ry’ isake isura urwimo ikigera ku mutambiko w’ urusenge, hazabaho abandi bazahanura nkanjye bakabizira: hazabaho ihene izabyara isekurume indwi zange konka.
Umwami w’ ishyamba azaza kwiba.
Mwibuke ko Magayane yavuze ati: nimubona Kigali yuzuye amase atewe n’ imyigaragambyo y’ inka. muzamenye ko kinani yahirimye, kuko amase azasimbuzwa intumbi z’ abantu. byarabaye mu kwa gatatu 1993, umugabo watswe igikingi yazanye inka ze kuli rond-point Kigali. Inka zacunzwe n’ aba Gd umugi wabaye umunuko kubera amase. Nyuma intumbi zasimbuye amase.
Ikindi gikomeye yaravuze ati: Habyarimana nupfa, abantu bazahunga iki gihugu, ati aliko abazahungira mu majyaruguru y’ uburengera-zuba bazapfamo benshi. koko abahungiye Goma, Mugunga, Kibumba, Katale, Kahindo ubwo ingabo zahoze ari iza FPR zari ziyobowe na Kagame zafataga Kigali. Magayane yabisubiyemo inshuro ishatu ati: aba bavantara baturutse i bugande bazafata kino gihugu nta kabuza, ati aliko nyuma batangire kutumvikana.Kandi koko wasanga ari biriya wumva ba Karegeya,Kayumba,Rujugiro barebana ayingwe na FPR.
Ubwanditsi


text:
ISOMO RYA MBERE
Igitabo cya kabiri cy’Amateka (2 Matek 36, 14-16.19-23)
Ku ngoma y’umwami Sedekiya, 14abakuru b’abaherezabitambo n’abatware ba rubanda, na bo barushaho gucumura bakurikiza imihango yose mibi y’abanyamahanga, ndetse bandavuza Ingoro Uhoraho yari yaratagatifurije i Yeruzalemu. 15Uhoraho, Imana y’abasekuruza babo, arabihanangiriza bikomeye kandi abatumaho kenshi intumwa ze, abitewe n’imbabazi yari afitiye umuryango we n’Ingoro ye bwite. 16Nyamara bo bagakubita intumwa z’Imana, bagasuzugura amagambo yazo kandi bagaseka abahanuzi bayo, bigeza aho Uhoraho yarakariye umuryango we ubuziraherezo. 19Abanyababiloni batwika Ingoro y’Uhoraho, barimbura inkike z’amabuye z’i Yeruzalemu, amazu yaho barayatwika yose, maze ibintu byose by’agaciro barabitsemba. 20Hanyuma umwami wabo ajyana bunyago i Babiloni abari basigaye bacitse ku icumu, abagira abacakara be n’ab’abahungu be kugeza ku ngoma y’ Abaperisi. 21Nuko huzura ijambo Uhoraho yari yaravugishije Yeremiya, agira ati «Igihugu kizamara imyaka mirongo irindwi nta muntu ucyitayeho, kugira ngo bandihe ibiruhuko by’amasabato yose batubahirije.»
22Mu mwaka wa mbere w’ingoma ya Sirusi, umwami w’ Abaperisi, Uhoraho yiyemeza kuzuza ijambo yari yaravugishije Yeremiya. Nuko akangura umutima wa Sirusi, umwami w’Abaperisi, kugira ngo atangaze mu bihugu bye byose ari mu mvugo ari no mu nyandiko, iri teka: 23 «Sirusi umwami w’Abaperisi, aravuze ngo : Abami bose bo ku isi, Uhoraho Imana Nyir’ijuru yarabangabije, kandi antegeka ubwe kumwubakira Ingoro i Yeruzalemu, yo muri Yuda, Muri mwebwe, umuntu wese wo mu muryango we nabane n’lmana ye, kandi nazamuke … »
ZABURI (Zab 137 (136), 1-2,3,4-5,6)
Inyik/ Yeruzalemu, ururimi rwanjye ruzumire mu gisenge cy’akanwa,
niba ndetse kukuzirikana,
niba ntakugize imena mu binshimisha.
Cyangwa : Nyagasani, ibuka impuhwe zawe, maze uze udukize.
Ku nkombe z’inzuzi z’i Babiloni,
ni ho twicaraga maze tukarira,
iyo twibukaga Siyoni.
Mu mashami y’imizibaziba yaho,
ni ho twamanikaga inanga zacu.
Ni bwo abari baratwigaruriye
Badusabaga kubaririmbira,
n’abatwicishaga agahato
bakatwinginga ngo tubabyinire,
bagira bati «Nimuturirimbire akaririmbo k’i Siyoni.»
Twaririmba dute indirimbo y’Uhoraho
Mu gihugu cy’amahanga?
Yeruzalemu, ningira ubwo nkwibagirwa,
indyo yanjye izumirane!
Ururimi rwanjye ruzumire mu gisenge cy’akanwa,
niba ndetse kukuzirikana,
niba ntagize Yeruzalemu,
imena mu binshimisha!
ISOMO RYA KABIRI
Ibaruwa Mutagatifu Pawulo Intumwa yandikiye Abanyefezi (Efez.2,4-10)
Bavandimwe, 4Imana ni Nyir’impuhwe zihebuje; kubera urukundo rwinshi yadukunze, 5n’ubwo twari twarapfuye tuzize ibyaha byacu bwose, yadushubije ubugingo hamwe na Kristu: rwose kuba mwarakijijwe, mubikesha ubuntu bwayo! 6Nuko hamwe na We iratuzura, maze itwicaza mu Ijuru turi muri Kristu Yezu. 7Bityo igiriye ubuntu bwayo yatugaragarije muri Yezu Kristu, yashatse kwerekana mu bihe bizaza ubukungu butagereranywa bw’ineza yayo. 8Koko mwakijijwe ku buntu mubikesha ukwemera; nta bwo ari ku bwanyu rero, ahubwo ni ku bw’ingabire y’Imana. 9Ntibyatewe n’ibyo mwakoze, kugira ngo hatazagira uwirata. 10Koko rero Imana ni YO yaduhanze, kandi twaremewe muri Kristu Yezu, kugira ngo dushishikarire ibikorwa byiza Imana yateguye kuva kera igira ngo bijye bituranga iteka.
IBANGONDIRIMBO RIBANZIRIZA IVANJILI (Yh 3, 16)
Ikuzo n’ibisingizo ni ibyawe, Nyagasani Yezu.
Imana yakunze isi cyane, bigeza aho itanga Umwana wayo
w’ikinege. Umwemera wese agira ubugingo bw’iteka.
Ikuzo n’ibisingizo ni ibyawe, Nyagasani Yezu.
IVANJILI
+ Yohani (Yh 3, 14-21)
Muri icyo gihe Yezu abwira Nikodemu ati 14 «Nk’uko Musa yamanitse inzoka mu butayu, ni ko n’Umwana w’umuntu azagomba kumanikwa, 15kugira ngo umwemera wese agire ubugingo bw’iteka.
16Koko Imana yakunze isi cyane, bigeza aho itanga Umwana wayo w’ikinege, igira ngo umwemera wese atazacibwa, ahubwo agire ubugingo bw’iteka. 17Icyakora, Imana ntiyohereje Umwana wayo ku isi ngo ayicire urubanza, ahubwo yagira ngo akize isi. 18Umwemera wese ntacirwa urubanza, ariko utemera aba yaciriwe urubanza, kuko atemera izina ry’Umwana w’ikinege w’lmana.19Dore urwo rubanza urwo ari rwo : ni uko urumuri rwaje mu isi, abantu bakikundira umwijima kuruta urumuri, kuko ibikorwa byabo byari bibi. 20Koko rero ukora ibibi wese, yanga urumuri kandi ntarwegere, agira ngo ibyo akora bitagaragara, 21Naho rero ukora iby’ukuri ajya ahabona, agira ngo agaragaze ko ibyo akora biba bikorewe Imana.»


text:
“Nimuze tujye inama”, ni ko Uwiteka avuga, “Naho ibyaha byanyu byatukura nk’umuhemba birahinduka umweru bise na shelegi, naho byatukura tukutuku birahinduka nk’ubwoya bw’intama bwera.Nimwemera mukumvira muzarya ibyiza byo mu gihugu. Yesaya 1:18-19
Hari abantu bafata Imana nk’igisimba giteye ubwoba ku buryo bumva badashobora kubona uko bayivuga cyangwa uko bakorana nayo, bakayifata nk’idashobora kugira imbabazi, ariko Ijambo ryayo rivuga ko ikunda abantu cyane, ndetse ko iba ishaka ko umuntu yayegera bakajya inama. Urumva agaciro ufite imbere y’Imana?
Mu bigo bikomeye umujyanama aba ari umuntu ukomeye, kandi kugirirwa ikizere cyo kuba mu mwanya wo kujya inama biterwa n’agaciro uba ufite imbere yabo baba bakeneye ko mwakwegerana mukungurana inama, Imana nayo yitaye ku gaciro kawe ishaka ko mwajya inama muri byose. Ishaka kugira ngo mujye inama uko wanesha ibyaha nuko wakwakira imbabazi zayo ukabona kwakira umugisha yakugeneye.
Ku Mana nta munyabyaha ruharwa ubaho itabasha kubabarira. Niba wajyaga wibeshya ko ibyaha byawe biri mu rwego rwo hejuru ngo Imana itanarebaho uribeshya cyane kuko utarusha kimwe mu bisambo byabambwe hamwe na Yesu, kirangije kisabira kubabarirwa mbere yo gupfa maze Yesu aramubwira ngo UYU MUNSI turaba turi kumwe mu ijuru.
Iki gisambo cyari cyakoze amahano arenze. None wowe wibwira ko uri hejuru y’uwaciriwe urwo gupfa? Byaba se bitumariye iki kwibikaho ibyaha imyaka ni imyaka? UMVA Imana yiteguye guca bugufi mukajya inama ngo ugire itangiriro rishya maze urye imbuto nziza zo mu gihugu.


text:
Kuri uyu wa Kane tariki 14 Ukuboza 2017, muri Kongere y’Umuryango FPR-Inkotanyi no kwizihiza isabukuru y’imyaka 30 umaze ushinzwe, Umukuru w’Igihugu akaba na Chairman w’umuryango yavuze ko hari abantu bamwe banyuranyije n’inshingano za FPR zo gukorera inyungu rusange z’igihugu, bagashyira imbere inyungu zabo gusa.
Yavuze ko ibyo bidashobora kwihanganirwa na busa ari byo byafashije amahanga yo hanze arimo n’abatarigeze n’ubundi bifuriza u Rwanda amahoro, kubona aho bahera banyura kugira ngo barwanye abanyarwanda, babasubize inyuma, bababuze gutera imbere uko bikwiye no kuba abo bakwiriye kuba ari bo.
Yagize ati “Bo ubwabo [abanyamahanga] byashoboraga kuba bibagoye, uburyo bworoshye byari uguhera kuri bamwe muri twe. Abo banyamuryango bagiye batatira amahame y’umuryango bagashyira inyungu zabo bwite imbere y’iz’abanyarwanda bose cyangwa FPR, bigize abanyantege nke mu maso y’abo banyamahanga.”
Hari ababeshywe ko ari ibitangaza
Umukuru w’Igihugu yakomeje avuga ko hari abo abanyamahanga babeshya ko ari ibitangaza ndetse ko Isi ari bo igenderaho, ko baruta abandi bakoranaga bityo bakwiriye kuba ari bo bakwiye kuba bahagaze imbere y’abanyarwanda babayobora.
Ati “Iyo bigeze aho uba utakiri wa munyarwanda witanze uba wabaye igikoresho cya ba bandi bagushuka ndetse bamwe bakabatera n’ibibazo kuko hari abo babwira ko nibagerageza kujya muri izo nzira babashuka bazabafasha, ko ndetse ibintu nibitagenda neza bazabaha impapuro zibajyana kuba muri Amerika, i Burayi.”
Yongeyeho ko muri aba babeshywa ko ari ibitangaza ndetse baba n’abayobozi b’igihugu iyo binaniranye babajyana iwabo bagashimishwa no kubagira abarinzi ba banki, Kiosk cyangwa bakirirwa bateruye ibikarito bya Caguwa ijya kugurishwa muri Afurika.
Hari abota umuriro muri gereza
Muri iyi Kongere y’iminsi itatu iteraniye ku Cyicaro cy’Umuryango FPR Inkotanyi giherereye i Rusororo mu Karere ka Gasabo, Perezida Kagame, yakomeje kunenga imyitwarire ya bamwe mu banyarwanda bagize intege nke bagakoreshwa n’amahanga bakiyibagiza n’ibyo bakwiriye kuba bubahiriza kuko bafite ababari inyuma.
Ibi ahanini ngo biterwa n’uko ababahinduye ibikoresho bababwira ko nihagira ikibabaho bazavuza induru bityo u Rwanda rukabitinya.
Yagize ati “Bati humura tuzavuza induru tuvuge ngo mu Rwanda bafashe umuntu. Umwana w’umukobwa muto washakaga kuba Perezida bamubuza amahoro none dore banamufunze, bamusezeranya ko ari byo bazakora kandi ko tuzabitinya ndetse tudashaka kugaragara nabi.”
Yakomeje agira ati “Ariko iyo byasanze abantu nka FPR Inkotanyi, batabiha amatwi cyane ngo babyumve, baza batubaza ibibazo nk’ibyo tukabasubiza ibyo bakwiriye kubwirwa ndetse tukabereka ibibazo ahubwo batera abari inyuma cyangwa biri n’iwabo, wa muntu baramwihakana akajya kwikorera ibikarito cyangwa agakomeza kota umuriro wo muri gereza.”
Umukuru w’Igihugu yakomeje avuga ko aba bake ubasanga mu bayobozi atari abaturage, ashimangira ko bitazabuza abanyarwanda guharanira ubumwe bwabo, umutekano no gushaka gushyira imbaraga hamwe kugira ngo bagere kure bishoboka.
Amafoto: Village Urugwiro


text:
Aya magambo nayakunze mwihangane muyasome mwitonze
ππ Imvura ikomeye itwibutsa intambara mu buzima. Ntugasabe ko hagwa imvura nke, ahubwo ujye usaba Imana umutaka mwiza wugamamo iyo mvura.
ππUbuzima si ubwo gushaka umuntu ukwiye, ahubwo ni ukurema imibanire myiza. Sinabyiza cyane kwita ku ntangiriro, ahubwo kwita ku iherezo ryabyo nicyo cyangombwa.
ππHari ubwo abantu bajugunya amabuye munzira ucamo. Ariko akenshi Biterwa n’icyo mwakoranye: si ngombwa kwita kuri ayo mabuye icyingenzi nukumenya uburyo uyanyuramo
ππShaka umutima mwiza, ureke iby’uburanga, kuko ibisa neza ntibihora ari byiza. Ariko ibyiza bihora bisa neza.
ππSi ngobwa guhorana amakarita meza mu buzima, ikizima ni uburyo bwiza ukinisha ayo ufite.
ππ Iyo ubuze ibyiringiro, ukumva ugeze ku iherezo, ibuka Imana usenge, ni uguhengama gusa kw’igihe gito, si iherezo.
ππGira kwizera ubundi uzanesha mu buzima, Igitandukanya abantu n’Imana: Imana iratangaaaa ikanababarira. Abantu bo barakira ariko bakibagirwa gushima. Ujye umenya gushima mu buzima nibwo uzahirwa
ππNiba utekereza ko ubyutswa n’isaha isona, uzayishyire hafi y’uwapfuye urebe ko abyuka, uzasanga ubyutswa n’Ubuntu bw’Imana gusa.
ππNiba ushimye aya magambo yoherereze inshuti zawe zose, ubabwire ko TUBESHEJWEHO NUBUNTU BW”IMANA….KORA SHARE WOHEREREZE INSHUTI ZAWE.
Amagambo y’ ubwenge
Aya magambo nayakunze mwihangane muyasome mwitonze


text:
Kanseri y’ibere ni kanseri ikunda kuzengereza cyane abagore n’abakobwa, ndetse igahitana abatari bake kuri iyi si, gusa iyi kanseri ishobora gufata n’abagabo. Ubushakashatsi butandukanye bwagaragaje ko hari ibiribwa ushobora kurya bikakurinda kuba warwara iyi kanseri y’ibere. Ese ibi biribwa waba ubizi? Ni byo tugiye kukubwira muri iyi nkuru.
Dore rero ibiribwa wajya wibandaho niba ushaka kwirinda Kanseri y’ibere:
1. Broccoli: Izi mboga zigiramo icyo bita Sulforaphane, iki rero kifashishwa mu miti ivura Kanseri y’ibere, ni byiza rero kurya izi mboga za Brocolli kuko byagufasha kwirinda Kanseri y’ibere. Ni byiza ko wazirya ari nka Salade kuko iyo zitetse kiriya bita Sulforaphane kivamo.
2. Tungurusumu: Izi tungurusumu zifasha uturemangingo gukorwa neza, zigiramo kandi ikinyabutabire bita allyl sulfide, iki rero gituma uturemangingo twa Kanseri tutaba twinshi, bityo rero tungurusumu ni nziza cyane mu kurinda Kanseri y’ibere.
3. Pomme: Ubushakashatsi butandukanye bwagaragaje ko kurya Pomme utayihase ari byiza cyane kuko buriya muri kiriya gishishwa habamo ibinyabutabire bifasha kurinda kanseri zitandukanye harimo na Kanseri y’ibere. Ujye woza Pomme neza, ubundi uyirye utayihase.
4. Ubunyobwa: Ubunyobwa bugira amavuta meza bita omega-3 fatty acids, aya rero afasha kurinda ibibyimba mu mubiri, ni byiza rero ku b’igitsina gore gukoresha ubunyobwa kuko bizabafasha kubarinda ibibyimba byo mu mabere byanabaviramo Kanseri z’amabere.
5. Urusenda: Kurya agasenda gake ku mafunguro ngo burya ni byiza,mu rusenda habamo ibyo bita phytochemicals ndetse n’izindi ntungamubiri,ibi rero bikaba bifasha kurinda Kanseri zitandukanye.Urusenda bita Jalapeno na chilli,bigiramo icyo bita capsaicin gifasha uturemangingo twa Kanseri gukwirakwira henshi mu mubiri.
6. Amafi: Amafi ndetse n’amavuta yayo buriya ni isoko y’amavuta meza bita omega-3 fatty acids, abahanga benshi bagira inama abantu zo kurya amafi cyane, aya mafi rero afasha umubiri guhangana na Kanseri zitandukanye. Niba rero ushaka kwirinda Kanseri y’ibere, jya ukunda kwirira amafi.
Dore rero n’ibyo wakwirinda kurya cyane kugirango wirinde kurwara Kanseri y’ibere:
1. Inzoga
2. Ibituruka ku mata byatunganyirijwe mu nganda
3. Ibituruka ku nyama byatunganyirijwe mu nganda
4. Itabi ndetse n’ibindi biyobyabwenge
5. Niba ukunda kurya cyane ibintu byanyujijwe mu mavuta nk’amafiriti, inyama,….ufite ibyago byinshi byo kurwara Kanseri y’ibere.
N’ubwo twabonye ibyo kurya byatuma wirinda kanseri y’ibere, gusa ntabwo aribyo wahora urya byonyine, ugomba no kurya n’ibindi bigize indyo yuzuye.
Ese wari uzi ko hari imiti myimerere ihangana na Kanseri zitandukanye zifata umubiri?
Kwirinda biruta Kwivuza, ni byiza kwirinda Kanseri y’ibere ukoresha bimwe mu byo twababwiye haruguru. Gusa nanone hari ababa bayirwaye ndetse n’abarwaye Kanseri zitandukanye, ubu rero habonetse imiti myimerere ikoze mu bimera, ikaba ihangana cyane na kanseri y’ibere ndetse n’izindi Kanseri, kandi ikazamura ubudahangarwa bw’umubiri. Ikindi kandi iyi miti ikurinda kanseri.
Iyi miti yizewe ku rwego mpuzamahanga kuko ifite ubuziranenge butangwa n’ibigo bikomeye ku isi nka FDA (Food and Drug Administration).Muri yo twavugamo nka Ginseng Rh Capsules,A-Power Capsules,B-carotene Capsules,Ganoderma Plus Capsules,…..
Twabibutsa ko iyi miti nta ngaruka igira ku muntu wayikoresheje. Uramutse ukeneye iyi miti wahamagara kuri 0789433795/0726355630 cyangwa ukaba wagana Horaho Life aho ikorera kwa Rubangura muri Etage ya 3, mu muryango wa 302.Ndetse wanasura urubuga rwabo arirwo www.horahoclinic.rw.


text:
“Imisozi izavaho n’udusozi tuzakurwaho, ariko imbabazi zanjye ntizizakurwaho, kandi n’isezerano ry’amahoro nagusezeranije ntirizakurwaho.” Ni ko Uwiteka ukugirira ibambe avuga”. Yesaya 54:10
Ubaye utiyumvamo urukundo Imana igukunda,ntuzabasha kugira undi ukunda kuko ntibishoboka ko wakunda utabanje gusobanukirwa no kwibuka ko Imana igukunda kurushaho. Ukeneye guhora wibuka buri munsi ko Imana igutekereza kandi ko ikwitayeho,kandi itagutekereza nkuko isi igutekereza cyangwa uko wowe witekereza.
Reka nkubwire ibintu bine (4) bigufasha kumenya ko Imana igutekerezaho:
1. Wemewe n’Imana. Ni kenshi turwana no kwemerwa n’ababyeyi,urungano,abo twubaha ndetse n’abandi bingeri zitandukkanye ariko ikintu gitangaje ku Mana twamaze kwemerwa nta kiguzi dutanze,Bibiliya igaragaza ko binyujijwe muriYesu Kristo ku Mana twemewe kandi tukaba abaragwa” kugira ngo dutsindishirizwe n’ubuntu bwayo duhereko tube abaragwa, dufite ibyiringiro byo kuzahabwa ubugingo buhoraho. Tito 3:7
2. Wakunzwe urukundo rutagira akagero.Imana igukunda urukundo nyarwo kandi rudafite ikindi rushingiye nkuko abantu bamwe bamera, ntigukunda ibanje kukubwira iti”ndagukundira iki n’iki”,ahubwo irakubwira iti”ndagunda”. Ntacya buza Imana kugukunda kubera ko urukundo rwayo rudashingiye ku byo ukora ahubwo rushingiye kuri kamere yayo,niyo mpamvu ivuga iti” Imisozi izavaho n’udusozi tuzakurwaho, ariko imbabazi zanjye ntizizakurwaho”.
3. Warababariwe byuzuye. Bitewe n’urupfu rwo ku musaraba rwa Yesu Kristo,yatanze ubugingo bwe kugira ngo ubabarirwe ibyaha n’ibicumuro byose. Pawulo yandikiye Abaroma arababwira ati” Nuko rero noneho abari muri Kristo Yesu nta teka bazacirwaho”. Abaroma 8:1. Imana ntiyibuka ibyaha byawe iyo yamaze kukubabarira bitewe n’imbabazi zayo zihoraho iteka ryose.
4. Uri uw’agaciro gakomeye imbere y’Imana. hari ibintu bibiri bitanga agaciro: ufite ikintu runaka nicyo umuntu yifuza kwishyura. Uri umwana w’Imana kandi “Mwacungujwe igiciro, nuko rero ntimukabe imbata z’abantu”. 1 Abakorinto 7:23, bishatse kuvuga ko Yesu yakwishyuriye byose atanze ubugingo bwe niyo mpamvu uri uw’igiciro gikomeye.
Igihe cyose wibutse ko watsindishirijwe,wakunzwe bitagira akagero,ukanamenyako uriuw’agaciro gakomeye ku muremyi wawe.Ndatekereza ko ugiye utekereza ibyo ntacyakubuza gukunda abandi no kurusha kumva ko Imana ihora igutekerezaho.


text:
Dore ibintu ushobora gukora kugira ngo ubagarire urukundo kandi unashimishe uwo ukunda bityo utavaho witesha amahirwe yo gukunda no gukundwa.
Urubuga rwa internet twifashishije tubitegura (www.anvari.org), rugaragaza ko hari ibikorwa by’urukundo bigera kuri 50 umuhungu cyangwa se umukobwa ashobora gukora kugira ngo ashimishe uwo akunda kandi binamufashe no kumva ibyiza byo kuba mu rukundo.
Muri ibyo 50 twabatoranirijemo 20 bishobora kubafasha kurunga no kuryoshya urukundo rwanyu.
Ibyo bikorwa ni ibi bikurikira:
- Mu gihe uri kumwe n’uwo ukunda, jya ugerageza kumubwira mu ijwi ryoroheje ndetse akenshi nujya kumubwira akantu gasekeje cg se k’ibanga ujye ukoresha kumwongorera, ngo kuko ibi bituma yumva ibizongamubiri n’itandukaniro riri hagati yawe n’abandi.
-
Gerageza kumufata mu kiganza igihe muri kumwe mugendana, ngo kuko ibi bituma akwiyumvamo cyane, akanumva ko utamuri kure.
-
Niba kandi yagusuye, muhamagare umujyane mu gikoni mutegurane ifunguro. Urugero nk’umureti, agafiriti, gukaranga ubunyobwa n’ibindi. Ibi rero ngo biramushimisha kabone niyo mwateka ibitaryoshye.
-
Jya ukunda kumuha impano akenshi ndetse wibande kuzihendutse cyane rwose ngo kandi ujye ureba iyo atatekerezaga ko wamuha.
-
Kora ubushakashatsi umenye umwenda akunda muyo ufite hanyuma ube ari wo wambara igihe cyose muri kumwe.
-
Numuramutsa, jya umuhobera cyane kandi umwegereye kabone niyo mwaba muherukana vuba.
-
Fata igihe umubwire mutemberane mujye ahantu kure n’amaguru kandi hitaruye nko ku mucanga, mu ishyamba n’ahandi.
Kujyana ahantu heza nabyo ni ingenzi
- Jya ukunda kumubwira ko ari we wenyine wifuza kandi utamubeshya.
Fata akanya igihe muri kumwe umufate ku rutugu, umurebe mu maso na we akurebe, mumare nk’iminota ibiri mutavuga, ubone umubwire ko umukunda nibiba ngombwa unamusome utamuteguje.
Kora akantu kerekana ko mukundana igihe muri no mu bantu benshi.
Muririmbire kabone nubwo waba udafite ijwi ryiza ngo we biramshimisha
Mutumire aze musangire ifunguro haba mu rugo cyangwa se muri restora.
13.Mufate akaboko umurebe mumaso hanyuma umusome ku kiganza nurangiza uhite ugishyira mu gituza cyawe mu gice guherereyemo umutima (ibi biba byiza ngo iyo bikozwe n’umuhungu).
- Jya umusaba uburenganzira bwo kumuhamagara kenshi.
Mu gihe wagize akazi kenshi, gerageza gushakisha byibura iminota mike ujye ahantu hatari urusaku hanyuma umuhamagare wibuke no kumubwira ijambo ngo “ndagukunda” (I love you).
Gerageza kumukorera ibintu bimwereka ko harimo ubwitange ariko wirinde kumubwira ko witanze. Wowe bikore, hanyuma we abibone utarinze kubimubwira.
Gerageza kumushushanyiriza ibyishimo byo kuba ari we muri kumwe mu rukundo.
Mufashe kwitoza kubwirana amagambo y’urukundo mu ndimi z’amahanga
Mujye mukorana gahunda zimwe na zimwe nko kujyana gusenga, kureba film, umupira n’ibindi bitandukanye ariko mwirinde kubana ahantu hamwe ( mu gipangu kimwe).
Jya wibuka amatariki afata nk’ingirakamaro mu buzima bwe nk’itariki ye y’amavuko, iy’umubatizo we, umunsi w’umutagatifu we n’izindi kandi umwereke ko wabyibutse.
Mu gihe hari ibindi ushaka kumenya mu bijyanye n’ibyo wakora ngo ushimishe uwo ukunda ushobora gusura ururubuga http://www.anvari.org/ ubundi ukarushaho kuryohereza umukunzi.


text:
Mu kiganiro yasabye ko twamugira inama, yatangiye agira ati:
Nitwa Ange Nakundanye n’umuhungu hashize imyaka ine turatandukana kuko hari ibyo tutumvikanagaho.
Iyo mubwiye ko mukumbuye arambwira ngo ninze kumusura kandi ngo muraze.
Mu minsi ishize bwo naramusuye nk’uko yabyifuzaga ndanarara ngirango wenda ndebe ko twaganira kuko igihe twihaye cyari kigeze ngo dushinge urugo.
Ariko iryo joro ryose bwakeye tutaganiriye ahubwo twaraye dushwana ashaka ko turyamana nabyanze.
Bwarakeye ndataha ariko nubu iyo mubwiye ngo duhure tuganire icyo ahita ambwira ni ukumusura ngo kandi nkarara.
Ndamukunda rwose sinshaka kumuhemukira ariko ndabona ngiye kuzabikora kuko ntashaka ko tuganira kuri gahunda yo kubana kandi mfite abandi bahungu bari kumbwira dukore ubukwe abo bose narabirengagije kuko mfite cheri ntashaka guhemukira.
None mbigenze nte? Mureke nkundane n’undi mbona ufite gahunda? Ubuse nkomezanye nawe kandi n’ubundi mbona ahubwo amaherezo bizarangira nubundi tutabanye kandi n’abo bandi narabanze bose.
Ndabinginze mungire inama y’icyo nakora.
Yasoje agira ati: inama zanyu ni ingirakamaro nizeye uko haricyo zizamarira
Uwineza Vanessa@Rwandapaparazzi.rw
53,610 total views, 0 views today


text:
Rubyiruko, ese mufite intego zo gukorera Imana?
“Ragiza Yehova imirimo yawe, ni bwo imigambi yawe izahama.”—IMIG 16:3.
1-3. (a) Abakiri bato bahanganye n’ikihe kibazo, kandi se twabigereranya n’iki? (Reba ifoto ibimburira iki gice.) (b) Ni iki cyafasha Abakristo bakiri bato?
REKA tuvuge ko ugiye kujya ahantu, bitewe n’impamvu runaka ikomeye. Aho hantu ni kure. Kugira ngo ugereyo ugomba gutega imodoka. Ugeze muri gare, uhasanga abagenzi benshi n’imodoka nyinshi. Icyakora uzi neza aho ushaka kujya n’imodoka ugomba gutega. Nturi buge mu modoka ubonye yose kuko yakujyana aho udashaka kujya.
2 Abakiri bato na bo bameze nk’abagenzi bari muri gare. Urugendo rurerure bagomba gukora rugereranywa n’ubuzima bwabo. Hari imyanzuro myinshi cyane baba bagomba gufata, ku buryo rimwe na rimwe bibagora. Rubyiruko, iyo muzi neza aho mugana, gufata imyanzuro myiza biraborohera. Ni hehe mwagombye kwerekeza ubuzima bwanyu?
3 Iki gice gisubiza icyo kibazo kandi gishishikariza abakiri bato kwerekeza ubuzima bwabo mu bintu bishimisha Yehova. Ibyo bisobanura ko bagomba kuyoborwa na Yehova mu myanzuro yose bafata, yaba ifitanye isano n’amashuri, akazi, inshingano zo mu muryango n’ibindi. Nanone bisobanura ko bagomba kwishyiriraho intego zo gukorera Imana. Abakiri bato bishyiriraho intego zo gukorera Yehova, bashobora kwiringira badashidikanya ko azabaha imigisha kandi bakagera kuri byinshi.—Soma mu Migani 16:3.
KUKI UGOMBA KWISHYIRIRAHO INTEGO ZO GUKORERA IMANA?
4. Ni iki tugiye gusuzuma muri iki gice?
4 Kwishyiriraho intego zo gukorera Imana ukiri muto, bifite akamaro. Kubera iki? Reka dusuzume impamvu eshatu. Ebyiri za mbere ziragufasha kubona ko iyo uhatanira kugera ku ntego zo gukorera Imana, bikomeza ubucuti ufitanye na yo. Iya gatatu iragufasha kumenya akamaro ko kwishyiriraho intego zo gukorera Imana ukiri muto.
5. Ni iyihe mpamvu y’ibanze yagombye gutuma wishyiriraho intego?
5 Impamvu y’ibanze yagombye gutuma twishyiriraho intego zo gukorera Yehova, ni ukugira ngo tumwereke ko tumushimira cyane kubera urukundo adukunda n’ibyo yadukoreye byose. Umwanditsi wa zaburi yaravuze ati: “Ni byiza gushimira Yehova. . . . Yehova, watumye nishima bitewe n’ibyo wakoze; imirimo y’amaboko yawe ituma ndangurura ijwi ry’ibyishimo” (Zab 92:1, 4). Tekereza ibintu byose Yehova yaguhaye. Yaguhaye ubuzima, Bibiliya, itorero, ibyiringiro bihebuje by’igihe kizaza kandi atuma ugira ukwizera. Gushyira ibintu by’umwuka mu mwanya wa mbere bigaragaza ko ushimira Imana ku bw’ibyo byose yaguhaye, kandi bituma ubucuti ufitanye na yo burushaho gukomera.
6. (a) Kwishyiriraho intego zo mu buryo bw’umwuka bizakugirira akahe kamaro? (b) Ni izihe ntego wakwishyiriraho ukiri muto?
6 Impamvu ya kabiri yagombye gutuma ugira intego zo gukorera Yehova, ni uko iyo uhatanira kuzigeraho uba ukora imirimo imushimisha, bigatuma uba inshuti ye. Intumwa Pawulo yaravuze ati: “Imana ntikiranirwa ngo yibagirwe imirimo yanyu n’urukundo mwagaragaje ko mukunze izina ryayo” (Heb 6:10). Nturi umwana ku buryo utakwishyiriraho intego. Urugero, igihe Christine yari afite imyaka icumi, yishyiriyeho intego yo gusoma inkuru zivuga ibyabaye mu mibereho y’Abahamya b’indahemuka. Toby amaze kugira imyaka 12, yishyiriyeho intego yo gusoma Bibiliya yose akayirangiza mbere y’uko abatizwa. Maxim yabatijwe afite imyaka 11, naho mushiki we Noemi abatizwa afite imyaka 10. Bombi bahise bishyiriraho intego yo gukora kuri Beteli. Kugira ngo bakomeze kuzirikana intego bishyiriyeho, bamanitse mu nzu y’iwabo fomu isabirwaho gukora kuri Beteli. Nawe ushobora gutekereza intego wakwishyiriraho, maze ukihatira kuzigeraho.—Soma mu Bafilipi 1:10, 11.
7, 8. (a) Ni mu buhe buryo kwishyiriraho intego bituma gufata imyanzuro byoroha? (b) Kuki mushiki wacu wari ukiri muto yahisemo kutiga kaminuza?
7 Impamvu ya gatatu yagombye gutuma wishyiriraho intego ukiri muto, ni uko hari imyanzuro myinshi usabwa gufata. Hari irebana n’amashuri, akazi n’ibindi. Gufata imyanzuro ni kimwe no guhitamo umuhanda ugomba kunyuramo mu gihe ugeze mu mahuriro y’imihanda. Ariko iyo uzi neza aho ujya, guhitamo inzira unyuramo ntibikugora. Mu buryo nk’ubwo, iyo uzi neza intego ufite mu buzima, gufata imyanzuro myiza birushaho kukorohera. Mu Migani 21:5 hagira hati: “Imigambi y’umunyamwete izana inyungu.” Iyo wishyiriyeho intego nziza ukiri muto, ugera kuri byinshi. Damaris wafashe umwanzuro ukomeye akiri umwangavu, yiboneye ko ibyo ari ukuri.
8 Damaris yarangije amashuri yisumbuye afite amanota ya mbere. Ayo manota yamwemereraga kujya muri kaminuza akiga iby’amategeko ku buntu, ariko yahisemo gukora muri banki. Kubera iki? Agira ati: “Kuva nkiri muto, nari mfite intego yo kuzaba umupayiniya. Ubwo rero nagombaga gushaka akazi katansaba gukora igihe kinini. Iyo nza kuba mfite impamyabumenyi ya kaminuza mu by’amategeko, nari gukorera amafaranga menshi, ariko sinari gupfa kubona akazi najya nkora igihe gito.” Ubu Damaris amaze imyaka 20 ari umupayiniya. Ese yumva igihe yari akiri umwangavu yarishyiriyeho intego nziza kandi akaba yarafashe umwanzuro mwiza? Akomeza agira ati: “Mu kazi nkora kuri banki, nkunda kubonana na ba avoka bakora akazi nk’ako nari kuba nkora iyo nza kwiga amategeko. Icyakora benshi ntibishimiye akazi bakora. Umwanzuro nafashe wo kuba umupayiniya wandinze imihangayiko nari guterwa n’akazi, kandi utuma mara imyaka myinshi nkorera Yehova nishimye.”
9. Kuki abakiri bato bo mu matorero yacu bakwiriye gushimirwa?
9 Abakiri bato benshi bo mu matorero yo hirya no hino ku isi, bakwiriye gushimirwa rwose. Biyemeje gukorera Yehova kandi bishyiriraho intego zo mu buryo bw’umwuka. Bishimira ubuzima ari na ko bitoza kuyoborwa na Yehova muri byose, haba ku ishuri, ku kazi no mu muryango. Salomo yaranditse ati: ‘Jya wiringira Yehova n’umutima wawe wose. Ujye umuzirikana mu nzira zawe zose, na we azagorora inzira zawe’ (Imig 3:5, 6). Rubyiruko, Yehova arabakunda cyane! Abona ko mufite agaciro, azabarinda kandi azabaha imigisha.
JYA UHORA WITEGUYE KUBWIRIZA
10. (a) Kuki umurimo wo kubwiriza ugomba kuba mu byo dushyira mu mwanya wa mbere? (b) Wakora iki ngo wongere ubuhanga mu murimo wo kubwiriza?
10 Niba wariyemeje gushimisha Yehova, uzakora umurimo wo kubwiriza ushyizeho umwete. Yesu Kristo yavuze ko “ubutumwa bwiza bugomba kubanza kubwirizwa” (Mar 13:10). Kubera ko umurimo wo kubwiriza wihutirwa, ugomba kuba mu byo dushyira mu mwanya wa mbere. Ese wakwishyiriraho intego yo kongera igihe umara mu murimo? Ese ushobora gukora umurimo w’ubupayiniya? Ariko se wakora iki niba kubwiriza bitagushimisha? Ni iki cyagufasha kongera ubuhanga mu murimo wo kubwiriza? Dore ibintu bibiri byagufasha: gutegura neza no kubwira abandi ibyo uzi kuri Yehova nta gucogora. Nubikora uzatangazwa n’ukuntu kubwiriza bizagushimisha cyane.
11, 12. (a) Abakiri bato bakwitegura bate kubwira abandi ibyerekeye Yehova? (b) Umuvandimwe ukiri muto yabwirije ate ku ishuri?
11 Ushobora gutangira witegura gusubiza ibibazo abanyeshuri mwigana bakunda kubaza, urugero nk’ikibaza ngo: “Kuki wemera ko Imana ibaho?” Urubuga rwacu rwa jw.org ruriho ingingo zagenewe gufasha abakiri bato gusubiza icyo kibazo. Reba ahanditse ngo: “INYIGISHO ZA BIBILIYA > URUBYIRUKO.” Aho uzahasanga urupapuro rw’imyitozo ruriho ikibazo kibaza ngo: “Kuki nemera ko Imana ibaho?” Ruzagufasha kwitegura uko wasubiza. Ruriho imirongo yo muri Bibiliya itatu wakoresha usobanura ibyo wizera: Abaheburayo 3:4, Abaroma 1:20 na Zaburi ya 139:14. Iyo myitozo izagufasha kwitegura gusubiza n’ibindi bibazo bashobora kukubaza.—Soma muri 1 Petero 3:15.
12 Igihe cyose ubonye uburyo, jya ushishikariza abo mwigana gusura urubuga rwacu rwa jw.org. Luca ni ko yabigenje. Hari igihe barimo biga ibijyanye n’amadini, maze Luca abona ko igitabo bakoreshaga cyavugaga ibinyoma ku Bahamya ba Yehova. Nubwo yabanje kugira ubwoba, yasabye mwarimu uruhushya kugira ngo anyomoze ibyo binyoma, maze mwarimu aramwemerera. Luca yasobanuriye abanyeshuri bose imyizerere ye, anabereka urubuga rwacu. Mwarimu yabahaye umukoro wo kureba firimi ifite umutwe uvuga ngo: “Si ngombwa ko urwana n’abashaka kukunnyuzura.” Luca yashimishijwe cyane n’uko yabwirije ku ishuri.
13. Kuki tutagombye gucika intege mu gihe duhuye n’ingorane?
13 Mu gihe uhuye n’ingorane ntugacike intege, ahubwo jya uzirikana intego zawe (2 Tim 4:2). Katharina ni ko yabigenje. Igihe yari afite imyaka 17 yishyiriyeho intego yo kubwiriza abo bakoranaga bose. Umwe muri bo yaramutukaga, ariko ntiyacitse intege. Kuba yaritwaye neza byatangaje undi muntu bakoranaga witwa Hans. Ibyo byatumye atangira kujya asoma ibitabo byacu, yiga Bibiliya kandi arabatizwa. Katharina ntiyari abizi kubera ko yari yaragiye. Tekereza ukuntu Katharina yatangaye igihe yari mu materaniro n’umuryango we, akumva bahaye ikaze umushyitsi wari waje gutanga disikuru, akabona ni Hans baherukanaga mu myaka 13! Yashimishijwe cyane n’uko atacitse intege ngo areke kubwiriza abo bakoranaga.
JYA WIRINDA IBIRANGAZA
14, 15. (a) Ni iki abakiri bato bagomba kuzirikana mu gihe bahanganye n’amoshya? (b) Wakora iki ngo unanire amoshya y’urungano?
14 Kugeza ubu, iki gice cyagushishikarije kubaho mu buryo bushimisha Yehova kandi ukishyiriraho intego zo kumukorera. Icyakora abakiri bato benshi muri mu kigero kimwe bikundira ibinezeza, kandi bashobora kugusaba kwifatanya na bo. Byatinda byatebuka, hari igihe bizaba ngombwa ko ugaragaza ko uri umuntu ukomera ku myanzuro yafashe. Ntukemere ko urungano rukurangaza ngo rukujyane iyo rushaka. Ibuka rwa rugero rw’imodoka ziri muri gare twavuze tugitangira. Ese wajya mu modoka ubonye yose ngo ni uko abantu barimo banezerewe? Oya rwose.
15 Hari uburyo bwinshi bwo kunanira amoshya y’urungano. Urugero, irinde ibintu byakugusha mu bishuko (Imig 22:3). Jya utekereza ingaruka ziterwa no gukora ibibi (Gal 6:7). Nanone jya wicisha bugufi wemere ko ukeneye kugirwa inama. Jya wumvira inama ababyeyi bawe bakugira n’izo ugirwa n’Abakristo bakuze mu buryo bw’umwuka bo mu itorero.—Soma muri 1 Petero 5:5, 6.
16. Tanga urugero rugaragaza akamaro ko kwicisha bugufi.
16 Kwicisha bugufi byafashije Christoph kwemera inama. Ubwo yari amaze igihe gito abatijwe, yatangiye kujya akorera imyitozo ngororamubiri ahantu habigenewe. Yahahuriye n’abandi bana bamusaba kujya mu ikipi yabo. Yabiganiriyeho n’umusaza w’itorero, maze uwo musaza amubwira ko mbere yo kujya muri iyo kipi, byaba byiza abanje gutekereza akaga byamuteza, urugero nko gutwarwa n’umwuka wo kurushanwa. Icyakora ibyo ntibyabujije Christoph kujya muri iyo kipi. Ariko hashize igihe, yabonye ko siporo bakoraga yarimo urugomo kandi ko iteje akaga. Nanone yabiganiriyeho n’abasaza batandukanye, bose bamugira inama zishingiye ku Byanditswe. Christoph yaravuze ati: “Yehova yanyoherereje abajyanama beza kandi naramwumviye, nubwo byantwaye igihe.” Ese nawe wicisha bugufi ukemera inama nziza ugirwa?
17, 18. (a) Ni iki Yehova yifuriza abakiri bato? (b) Ni iki gishobora kubabaza umuntu amaze gukura, kandi se abakiri bato bakirinda bate? Tanga urugero.
17 Bibiliya igira iti: “Wa musore we [cyangwa wa nkumi we], jya wishimira ubusore bwawe n’umutima wawe ukunezeze mu minsi y’ubusore bwawe” (Umubw 11:9). Yehova yifuza ko wishimira ubuzima mu gihe ukiri muto. Iki gice cyagaragaje uko wabigeraho. Jya wishyiriraho intego zo gukorera Yehova kandi wumvire inama aguha mu myanzuro yose ufata. Nubitangira ukiri muto, ntuzatinda kubona ukuntu Yehova azakuyobora, akakurinda kandi akaguha imigisha. Jya uzirikana inama zose usanga mu Ijambo rye, kandi wumvire inama igira iti: “Jya wibuka Umuremyi wawe Mukuru mu minsi y’ubusore bwawe.”—Umubw 12:1.
18 Imyaka y’ubuto irihuta cyane. Ujya kubona ukabona wakuze. Ikibabaje ni uko hari abantu benshi bamara gukura, bagatangira gucuranga sinamenye, bicuza impamvu bafashe imyanzuro mibi bakiri bato, cyangwa bakababazwa n’uko batigeze bishyiriraho intego mu buzima. Icyakora abakiri bato bafite intego zo gukorera Yehova, nibamara gukura bazishimira imyanzuro myiza bafashe. Uko ni ko byagendekeye Mirjana, wari umuhanga mu mikino ngororamubiri igihe yari akiri muto. Yatumiwe mu Mikino ya Olempiki arabyanga, ahitamo kujya mu murimo w’igihe cyose. Ubu Mirjana amaze imyaka isaga 30 akora umurimo w’igihe cyose hamwe n’umugabo we. Yaravuze ati: “Kuba icyamamare, kugira icyubahiro, ububasha n’ubutunzi, ntibimara kabiri kandi si intego zifatika umuntu yakwishyiriraho. Gukorera Imana no gufasha abandi kuyimenya ni zo ntego nziza kandi zituma umuntu agira icyo ageraho mu buzima.”
19. Kwishyiriraho intego zo gukorera Yehova ukiri muto, bifite akahe kamaro?
19 Abakiri bato bo mu itorero ni abo gushimwa rwose, kubera ukuntu bakomeza gukorera Yehova nubwo bahura n’ibibazo byinshi. Bishyiriraho intego zo mu buryo bw’umwuka kandi bagashyira umurimo wo kubwiriza mu mwanya wa mbere. Nanone birinda kurangazwa n’isi. Mwiringire mudashidikanya ko umurimo mukora atari imfabusa. Mushyigikiwe n’abavandimwe na bashiki bacu babakunda. Nimwishingikiriza kuri Yehova, intego zanyu muzazigeraho.


text:
NI IKI MU BY’UKURI BIBILIYA YIGISHA? (IMFASHANYIGISHO)
Kubaho mu buryo bushimisha Imana (Igice cya 1)
Ibindi
Guma mu rukundo rw’Imana (Igice cya 2)
Niba waramaze kumenya ukuri ku byerekeye Imana, ni iki kizagufasha kuba inshuti yayo no gukomeza kuyikunda?
Guma mu rukundo rw’Imana (Igice cya 1)
Wakora iki ngo ube inshuti ya Yehova? Iyi mfashanyigisho izagufasha gusuzuma imyizerere yawe n’uko wayisobanurira abandi.
Umubatizo n’imishyikirano ufitanye n’Imana (Igice cya 3)
Umukristo wiyeguriye Imana agomba gukora iki? Kuki Umukristo ukunda Imana by’ukuri yakwizera ko ashobora guhigura umuhigo yahize yiyegurira Imana?
IMFASHANYIGISHO


text:
Mu kiganiro na Inyarwanda.com, Jean Luc Munyampeta yadutangarije ko tariki 13 Mutarama 2018 bazakora igikorwa cyo kwakira imyenda na Bibiliya byo gufashisha abagoroba. Jean Luc Munyampeta ateguye iki gikorwa nyuma yo gusura abagororwa b'i Nsinda akababwiriza ubutumwa bwiza, bamwe muri bo bakakira agakiza ndetse bakabatizwa mu mazi menshi. Yagize ati:
Ndimo gutegura igikorwa gikomeye cyo gushakira imyenda na Bibiliya abagororwa ba gereza ya Nsinda East Province, mfatanyije na korali Adonai/Apace. Iyo mfashanyo tuzayakira izanywe n'abagiraneza babishaka tariki 13 Mutarama 2018 ku rusengero rwo ku Muhima. Dukeneye imyenda myinshi kuko nabo ni benshi. Mu kwezi kwa 11 2017 twahabwirije ubutumwa nanaririmbayo, abakiriye Yesu Kristo nk'Umwami n'Umukiza wabo bakabatizwa babaye 209.
Jean Luc Munyampeta yahamagariye abantu bose bifuza kwifatanya nawe muri iki gikorwa cy'urukundo ko bamugezaho imfashanyo yabo na we akazayishyikiriza abagororwa b'i Nsinda. Yibukije abantu icyanditswe cyo muri Bibiliya kivuga ngo "Ineza y'umuntu ni yo imutera gukundwa"
Umuhanzi Jean Luc Munyampeta
Korali Adonai Family iri gufatanya na Munyampeta muri iki gikorwa
Tariki ya 1 Ukwakira 2017 ni bwo Jean Luc Munyampeta yakoreye ivugabutumwa muri gereza ya Nsinda ku bufatanye n’ubuyobozi bw’amatorero yose y’Iburasirazuba (East Rwanda Field). Mu kiganiro na Inyarwanda.com, Jean Luc Munyampeta yadutangarije ko yagiriye ibihe byiza mu ivugabutumwa yakoreye muri gereza ya Nsinda dore ko yaririmbye indirimbo 20, abagororwa 20 bakihana ako kanya.
Aba ni abagororwa bihaniye mu ivugabutumwa Munyampeta yakoreye i Nsinda
Jean Luc Munyampeta yagizwe umuvugizi w'abagororwa b'i Nsinda mu by'ivugabutumwa
Jean Luc Munyampeta ubwo yari muri gereza ya Nsinda
Urwego rw’igihugu rushinzwe imfungwa n’abagororwa RCS rwahawe igihembo cya Sifa Reward kubwo kwemera ko muri gereza hakorerwa ivugabutumwa
Ubaye ushaka gutanga inkunga yawe wasobanuza kuri iyi telefone: 0788525279


text:
Ukuri ni iki? Billy Graham
Pontiyo Pilato yabajije iki kibazo ngo “ Ukuri ni iki?”( Yohana: 18:38). Abantu benshi bibaza iki kibazo ngo “Ukuri ni iki”. Muri Bibiliya hagaragara amateka y’intambara, inzangano n’indi mirwano bigaragara no mu bindi bitabo by’amateka. Ariko Bibiliya igaragaza ukuri. Ivuga ukuri ku Mana, umuntu, na satani.
Yesu ntabwo yagize impungenge zo kwita satani umunyabinyoma ndetse amwita se w’ibinyoma, ndetse ko ntakuri na gucye kumuba mo. Ubwo yavukaga ku kinyoma yavuze isoko y’ikinyoma ko iva kuri se w’ibinyoma satani (Yohana: 8:44).
Umunsi wa mbere umuntu yabonaga amahirwe yo guhitamo Ukuri kw’Imana n’ikinyoma cya satani yahisemo ikinyoma cya satani.
Ubwo Adamu na Eva bangaga Ukuri kw’Imana bagahitamo ikinyoma cya satani nibwo ibibazo byatangiye ku isi. Kamere y’icyaha nibwo yahise yinjira mu muntu yinjijwe n’ikinyoma cya cya satani mu mwanya w’ukuri kw’Imana.
Icyaha ni indwara yangije ikiremwa muntu. Indwara y’icyaha niyo mutima w’ibibazo isi ifite. Imana ivuga ko abantu banze ukuri bikurikirira ikinyoma, kandi ikinyoma kibaganisha mu gucirwaho iteka. Ukuri bakubonamo ikinyoma ikinyoma bakibonamo kuri. Ibyo bigatuma bifatira ikinyoma.
Turebere hamwe ibindi binyoma.
Ubusambanyi. Imigani: 6:27-28 “mbese umuntu yashyira umuriro mu gituza cye imyambaro ye ntishye? Cyangwa hari uwabasha gukandagira ku amakara yaka, ibirenge bye ntibibabuke”? Aha Bibiliya igaragaza ubusambanyi nko gukandagiza ibirenge ku makara yaka umuriro, ariko abantu bakabikora.
Ikindi kinyoma ni ibiyobyabwenge. Gukoresha ibiyobyabwenge bifite imizi mu bwami bw’ubugereki. Ibiyobyabwenge ni kimwe mu binyoma satani yazanye. Kuko abeshya abantu ko bizana umunezero, kwibagirwa ibibazo, no kuba umuntu w’umugabo ariko bikarangira umuntu bimuzaniye ibibazo byinshi cyane.
Ikindi ni amadini y’ibinyoma atageza abantu ku gakiza ngo babone amahoro. Miriyoni nyinshi z’abantu bitabira amateraniro mu ma dini atandukanye ariko nta mubano wihariye bagirana na Yesu. Graham avuga ko yakundaga kujyanwa ku rusengero n’ababyeyi be, bituma yanga urusengero. Ariko mugihe yari amaze kuba ingimbi yaje kwakira Yesu nk’umwami n’umukiza. Asubiye mu urugo abwira ababyeyi ko noneho bigishije neza, bamusubiza ko bigishije nkuko bari basanzwe bigisha ahubwo ari uko yagize amatwi mashya.
Dusubiye ku ukuri kwa Yesu yaravuze ngo “kandi muzamenya ukuri kandi ukuri niko kuza babatura” (Yohana:8:32). Yesu ageze mu gice cya 14:6 agaragaza ko Ukuri ariwe “ Yesu aramubwira ati ni jye nzira n’Ukuri n’ubugingo: ntawujya kwa Data ntamujyanye”. Yesu ntabwo yongeye kuvuga ko bazamenya ukuri. Yongeye ho ko bazapfana ibyaha ni batizera ko ari we Kuri.
Yesu avuga Ukuri ku cyaha. Matayo: 15:19 “ Kuko mu mutima w’umuntu ariho haturuka ibitekerezo bibi: kwica no gusambana no guheheta, kwiba no kubeshyera abandi n’ibitutsi. Iyo niyo ntambara ibera mu mutima w’umuntu. Intonganya zo mu miryango bituruka mu mutima w’umuntu n’ubutagondwa bwose niho buturuka.
Yesu nanone yavuze Ukuri k’Urukundo. Kuko Imana yakunze abari mu isi, ariko urwo rukundo abantu ntabwo barusobanukiwe kuko nta rukundo rw’umuntu rwagereranywa n’urukundo rw’Imana.
Urwo rukundo rwatumye Imana itanga umwana wayo w’ikinege apfa urupfu rwo ku musaraba amena amaraso ye ku bwacu. Ariko Imana imukura mu bapfuye iramuzura imwicaza iburyo bwayo.
Yesu yavuze kandi Ukuri ku urubanza. Matayo: 3:7 yaburiye abantu guhunga umujinya uzatera. Yesu yongeye ho ko ijambo ry’imfabuza umuntu avuga azaribazwa ku munsi w’amateka, kandi ko amagambo umuntu avuga ariyo azamutsindishiriza kandi ko ariyo azamutsindisha (Matayo: 12:36).
Yesu yavuze Ukuri ku kwihana. Luka: 13:3 “Ndababwira yuko atari ko biri, ahubwo namwe ni mutihana muzarimbuka mutyo mwese”. Kwihana bivuga guhinduka. Uhindura imitekerereze yawe ku Mana, ugahinduka wowe ubwawe , ndetse n’imibereho yawe igahinduka. Ariko ntamuntu wabikora ku bwe bisaba imbaraga z’Imana.
Yesu yavuze ukuri ku kuvuka ubwa kabiri. Yohana: 3:3 “Yesu aramusubiza ati ni Ukuri, ni ukuri ndababwira yuko umuntu utabyawe ubwa kabiri atabasha kubona ubwami bw’Imana”. Yesu abwira abantu kumera nk’abana bato, bakagira kwizera nk’uku umwana. Abantu bashaka kwinjira mu bwami bw’Imana bafite imitima ikomeye, hari ibintu muri Bibiriya utabasha gusobanukirwa utabanje kwicisha bugufi, ngo umere nk’umwana no ushyire kwizera kwawe muri Yesu.
Mbere yo guhura na Yesu twari imbata z’icyaha. Ukuri kwa Yesu kutubohora igihano cy’icyaha ntabwo tugicirwaho iteka kubwa amaraso ye.
Billgraham.org
Tuyishime [email protected]


text:
ISOMO RYA MBERE
Isomo ryo mu gitabo cya mbere cya Samweli (1 Sam 1, 24-28; 2,1)
1,24Samweli amaze gucuka, nyina Ana aramuzamukana hamwe n’ikimasa cy’imyaka itatu, incuro y’ifu y’ingano n’uruhago rw’uruhu rurimo divayi, amwinjiza mu Ngoro y’Uhoraho i Silo, kandi umwana yari akiri muto. 25Batamba cya kimasa, maze umwana bamushyikiriza Heli. 26Ana ati « Umbabarire, shobuja! Uhorane ubugingo, shobuja! Ni jye wa mugore wari iruhande rwawe aha ngaha, nsenga Uhoraho. 27Uyu mwana ni we nasabaga, none Uhoraho yampaye icyo namusabye. 28Nanjye ndamumuhaye: yeguriwe Uhoraho mu buzima bwe bwose.» Nuko bunamira Uhoraho aho ngaho. 2,1 Ana rasenga ati (Iyo bageze aha, bakurikizaho indirimbo; inyikirizo ngo “Iryo ni Ijambo ry’Imana” barayihorera.)
INDIRIMBO (1 Samweli 2, 1, 4-5b, 6-7, 8abcd)
Inyik/ Umutima wanjye uhimbarijwe muri Uhoraho.
Umutima wanjye uhimbarijwe muri Uhoraho,
n’ubwemarare bwanjye mbukesha Imana yanjye.
Ntinyutse kwihimura abanzi banjye.
nejerejwe n’uko wabatsinze.
Umuheto w’intwari uravunitse,
naho abadandabiranaga bakindikije imbaraga.
Abari bijuse baraca incuro,
naho abari bashonje baradamaraye.
Uhoraho arica kandi akabeshaho,
yohereza ikuzimu kandi akavanayo.
Uhoraho arakenesha kandi agakungahaza,
acisha bugufi, akanakuza.
Avana umutindi mu mukungugu,
agakura umukene mu mwanda,
kugira ngo abicaze hamwe n’ibikomangoma,
kandi bahabwe icyicaro cy’icyubahiro.
IBANGONDIRIMBO RIBANZIRIZA IV ANJILI
Alleluya Alleluya.
Ngwino, Mwami w’isi yose,
wowe buye nsanganyarukuta rya Kiliziya.
Ngwino uzanire agakiza muntu wiremeye.
Alleluya.
IVANJILI
+ Amagambo yo mu Ivanjili ntagatifu uko yanditswe na Luka (Lk 1 Lk 1,46-56)
Muri icyo gihe, Mariya asingiza lmana 46avuga ati 47« Umutima wanjye urasingiza Nyagasani, kandi uhimbajwe n’Imana Umukiza wanjye. 48Kuko yibutse umuja we utavugwaga ; rwose kuva ubu amasekuruza yose azanyita umuhire. 49Ushoborabyose yankoreye ibitangaza, Izina rye ni ritagatifu. 50Impuhwe ze zisesekarizwa abamutinya, bo mu bihe byose. 51Yagaragaje ububasha bw’amaboko ye, atatanya abantu birata; 52Yahanantuye abakomeye abakura ku ntebe zabo, maze akuza ab’intamenyekana; 53abashonje yabagwirije ibintu, abakungu abasezerera amara masa ; 54yagobotse Israheli umugaragu we, bityo yibuka impuhwe ze, 55nk’uko yari yarabibwiye abakurambere bacu, abigirira Abrahamu n’urubyaro rwe iteka. » 56Mariya yamaranye na Elizabeti nk’ amezi atatu, abona gutaha.


text:
Muri uku kwezi kwahariwe urubyiruko, biragaragara ko urubyiruko rwahagurukiye kwiteza imbere no kwihangira imirimo. Ikindi kandi urubyiruko rugomba kurushaho kumva ko rufite uruhare runini muri gahunda za Leta cyane cyane guteza imbere igihugu mu ngeri zose.
Ni muri urwo rwego rero muri uku kwezi kwa hariwe urubyiruko mu Murenge wa Mushubi urubyiruko rwagiye hamwe ngo rubashe kwiteza imbere ku buryo bw’umuwihariko no guteza imbere igihugu muri rusange. Twabasanze aho bari bateraniye bafite morale muri gahunda yo gutangiza umushinga wabo. Dore ibyo badutangarije.
Uwitwa Mukeshimana Gaudance, umwe muri urwo rubyiruko yadutangarije ibi bikurikira “Mu by’ukuri dasanzwe dukora ibikorwa byinshi nk’urubyiruko byaba iby’ubukungu, iby’imibereho myiza ndetse n’ubu turashaka kujya hamwe nk’urubyiruko tukareba uko twashyiraho itorero ribyina imbyino za Kinyarwanda tugamije kwimakaza umuco nyarwanda muri bagenzi bacu.
Kuba rero bigaragara ko muri iki gihe ariho duhagurutse n’imbaraga ni uko ari, ku buryo bw’umwihariko ukwezi kwahiwe ibikorwa byacu nk’urubyiruko”. Muri rusange rero usanga abana baba abakobwa ndetse n’abasore bishimiye ibikorwa bigerwaho muri uku kwezi byaba guha ingufu Koperative JYAMBERE zabo muri buri kagari cyangwa se gushyiraho n’andi mahuriro yabo.
Undi mujene witwa DUFITUMUKIZA JEAN PIERRE nawe yagize icyo adutangariza kuri gahunda barimo muri uku kwezi ” Ibyo tugamije gukora muri uku kwezi ndetse tugakomerezaho ni ugushaka iterambere ryacu ndetse n’iry’ihugu cyacu muri rusange, bamaze kutuganirirza ku bijyanye n’ Uburenganzira bwa muntu ndetse n’uko kwishyira hamwe ari uburenganzira bwacu none tugiye kubigeraho muri iri huriro ryacu ryo kubyina imbyino za kinyanyarwanda kandi twizerako bizatugeza ku iterambere ryuzuye”.
Muri make rero urubyiruko rurakataje kandi nta mugayo rufite Leta y’Ubumwe bw’abanyarwanda ibitayeho. Ahasigaye ni ahabo kudapfusha ubusa amahirwe nk’ayo ahubwo tugere ikirenge mu cy’intwari zatubanjirije maze turwubake.


text:
Ku ikubitiro bavuga ko hari imirimo irindiriye abasenyeri b’abagore 9 mu Bwongereza. Hari amadiyoseze 4 ateganywa kuzatorwamo umugore wa mbere w’umusenyeri uzemezwa mu nama izaterana mu kwezi gutaha.
Abakirisitu bo muri diocese ya Southwell na Nottingham berekanye uko bifuza umusenyeri w’umugore ubwo boherezaga ibyifuzo byabo ku bagize inama nkuru birimo aho bavugaga ko umuyobozi wabo ashobora kuzaba umugore cyangwa umugabo.
Akanama gashinzwe guhitamo abakandida kahise gasubiza izo diyoseze ko bemerewe gushyiraho abakandida b’abagore .
Abagore bavugwa gutorwamo umusenyeri wa mbere w’umugore harimo Rev Vivienne Faull na Rev June Osborne, umuyobozi cathedral ya Salisbury.
Abasenyeri b’abagore bagiye gushyirwaho nyuma y’imyaka 20 ishize hemewe gushyirwaho abapasiteri b’abagore mu itorero ry’abangilikani.
Hilary Cotton uhagarariye abagore mu itorero ry’anangilikani yatangaje ko yishimiye gushyiraho abasenyeri b’abagore ndetse avuga ko byaba byizakurushaho abasenyeri b’abagore bageze kuri 1/3 cy’abasenyeri bose mu itorero ry’abangilikani.
Hilary avuga ko bitazoroha kumenyera ko abagore bagirwa abasenyeri ariko akemeza ko uko imyaka ishira abantu bazagenda babimenyera.
Umwe mu bagize Synod, Christina Rees wavugiye abagore mu itorero mu myaka igera kuri 25, avuga ko usibye kuba abagore baba abasenyeri ko byanaba byiza umubare wabo wiyongereye mu buyobozi bwungirije.
Mu 1994 nibwo umugore wa mbere yabaye umupasiteri mu Itorero ry’abangilikani. Mu mwaka wa 2012 nibwo habaye amatora ya mbere yo kwemeza niba habaho umusenyeri w’umugore ntibyakunda ariko muri Nyakanga uyu mwaka byaje kwemerwa ndetse na guverinoma y’Ubwongereza igaragaza ko ibashyigikiye.
.
Sources ; telegraph.co.uk, bbc.com na theguardian.com